
/pers. A/
E‑pasta adrese: /elektroniskā pasta adrese/

Maksātnespējas procesa administratorei
/Administrators/
Paziņošanai e-adresē

Par /pers. A/ sūdzību par maksātnespējas procesa administratores /Administrators/ rīcību /SIA "Nosaukums A"/ maksātnespējas procesā

[bookmark: _Hlk19704423][bookmark: _Hlk535490248][bookmark: _Hlk133491060][bookmark: _Hlk83124885][bookmark: _Hlk104991128][bookmark: _Hlk160431432]Maksātnespējas kontroles dienestā 2026. gada 15. jūnijā saņemta /pers. A/ (turpmāk – Pārstāve) 2026. gada 13. jūnija sūdzība[footnoteRef:1] (turpmāk – Sūdzība) par maksātnespējas procesa administratora (turpmāk – administrators) /Administrators/, /amata apliecības numurs/, (turpmāk – Administratore) rīcību /SIA "Nosaukums A"/, /reģistrācijas numurs/, (turpmāk – Parādnieks) maksātnespējas procesā. [1:  Noformēta kā iesniegums un informācijas pieprasījums.] 

Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ (pēc reorganizācijas – /tiesas nosaukums/) /datums/ spriedumu lietā /lietas numurs/ pasludināts Parādnieka maksātnespējas process un par administratoru iecelta Administratore.
Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/.
[2] Sūdzībā norādīts turpmāk minētais.
Pārstāve, pamatojoties uz Maksātnespējas likuma 79. pantu, 85. panta pirmo daļu, kā arī 174.1 un 174.2 pantu, vēršas pie Maksātnespējas kontroles dienesta kā Parādnieka pārstāve (noteikta ar Administratores 2022. gada 30. jūnija lēmumu).
Saskaņā ar Maksātnespējas likuma 9. panta pirmo daļu administrators savā amata darbībā ir pielīdzināts valsts amatpersonai. Tas nozīmē, ka Administratores darbībai (un bezdarbībai) ir jābūt vērstai uz likuma un kreditoru kopuma interešu aizsardzību, nevis uz atsevišķu ieinteresēto pušu interešu realizāciju un patvaļu. Pārstāves ieskatā Parādnieka maksātnespējas procesā, kas ilgst jau kopš /datums/, konstatējami rupji likuma pārkāpumi un Maksātnespējas kontroles dienesta uzraudzības trūkums.
[2.1] Sūdzībā izklāstīti procesuālie pārkāpumi.
Pārstāve vēlas pievērst Maksātnespējas kontroles dienesta uzmanību Parādnieka maksātnespējas procesa hronoloģijai, kurā saskatāms būtisks Maksātnespējas kontroles dienesta uzraudzības trūkums par Administratores rīcības tiesiskumu. 
Parādnieka maksātnespējas process pasludināts /datums/. Saskaņā ar Maksātnespējas likuma 102. panta pirmo daļu pēc maksātnespējas procesa pasludināšanas uzņēmuma izdotā prokūra zaudēja spēku. Atbilstoši Maksātnespējas likuma 68. pantam, Administratorei bija pienākums iecelt Parādnieka pārstāvi no likumā stingri norādītā personu loka (izpildinstitūcijas locekļi vai dalībnieki).
Tā vietā Administratore ar /datums/ lēmumu pilnīgi nepamatoti par vienīgo Parādnieka pārstāvi noteica bijušo prokūristi /pers. B/ (turpmāk – Prokūriste). Pārstāve vērš uzmanību uz acīmredzamu interešu konfliktu – Prokūriste bija Parādnieka darbiniece un Parādnieka maksātnespējas procesā tika atzīta par kreditori, piesakot savu prasījumu no darba tiesiskajām attiecībām. 
Līdz ar to Administratore par Parādnieka interešu pārstāvi iecēla personu, kura pati bija personīgi un mantiski ieinteresēta Parādnieka mantas sadalē, turklāt šādu statusu prokūristam likums vispār neparedz.
Savukārt Pārstāvi, bijušo valdes locekli, pret kuru tagad vērsta 1,2 miljonu euro piedziņa, Administratore par papildu pārstāvi iecēla tikai ar /datums/. Tātad pilnas 671 dienas pēc Parādnieka maksātnespējas procesa pasludināšanas. Šajā gandrīz divu gadu periodā, liedzot Pārstāvei klātbūtni un iespēju īstenot likumā paredzētās parādnieka pārstāvja tiesības, tika pārņemta Parādnieka dokumentācija un atslēgti serveri. 
Pārstāves ieskatā būtiski uzsvērt, ka tieši šajā Pārstāves izolācijas periodā Administratore un Prokūriste pieņēma izšķirošus lēmumus par Parādnieka aktīviem – tika sastādīti mantas pārdošanas plāni un reāli pārdota Parādnieka manta, tostarp Parādnieka domēna vārdi.
Ievērojot minēto, Pārstāve lūdz Maksātnespējas kontroles dienestu izvērtēt, vai šāda valsts amatpersonas rīcība – prettiesiski iecelt kreditori par parādnieka pārstāvi, vienlaikus izolējot bijušo valdi no dokumentu nodošanas un aktīvu realizācijas procesa, atbilst likuma prasībām un krietna saimnieka standartam. 
Pārstāve aicina Maksātnespējas kontroles dienestu savas kompetences ietvaros veikt atbilstošu pārbaudi par šo periodu, izprasīt ar mantas pārdošanu un dokumentu pārņemšanu saistītos lēmumus un sniegt tiesisku vērtējumu Administratores rīcībai un atbildībai.
Papildus Pārstāve vērš Maksātnespējas kontroles dienestu uz periodu, kurā Parādnieks darbojās ārpus jebkāda tiesiskā ietvara un ko Administratore ir klaji ignorējusi, izvēloties par "grēkāzi" padarīt Pārstāvi. Pārstāve Parādnieka valdes locekles amatu faktiski atstāja jau /datums/, par ko komercreģistrā ieraksts izdarīts /datums/. 
No 2019. gada 16. aprīļa līdz pat maksātnespējas procesa pasludināšanai /datums/, gandrīz 20 mēnešus, Parādnieks darbojās vispār bez izpildinstitūcijas (valdes).
Komerclikuma 314.1 panta pirmās daļas 1. punkts imperatīvi paredz, ka sabiedrības darbību var izbeigt, ja tās valdei ilgāk par trim mēnešiem nav pārstāvības tiesību. 
Kā izriet no Uzņēmumu reģistra 2025. gada 6. oktobra atbildes vēstules /numurs/, šis trīs mēnešu termiņš iestājās un likumpārkāpums sākās jau 2019. gada 18. jūlijā. Tomēr Uzņēmumu reģistrs pieļāva bezdarbību, savā atbildē norādot absurdu aizbildinājumu, ka likums nav noteicis termiņu, kurā Reģistram būtu pienākums nosūtīt rakstveida brīdinājumu, kā arī atsaucoties uz Covid-19 ārkārtējo situāciju. 
Pārstāve vērš Maksātnespējas kontroles dienesta uzmanību uz iepriekš minētā argumenta neadekvātumu – Covid-19 ārkārtējā situācija valstī tika izsludināta 2020. gada 12. martā, kas nozīmē, ka Uzņēmumu reģistrs nolaidīgi pieļāva sabiedrības darbību bez valdes astoņus mēnešus pirms pandēmijas sākuma.
Pārstāve vēlas īpaši uzsvērt, ka ar šo faktu izklāstu Pārstāve nelūdz Maksātnespējas kontroles dienestam vērtēt Uzņēmumu reģistra amatpersonu rīcību vai bezdarbību, jo tas neietilpst iestādes kompetencē. Šī informācija tiek sniegta vienīgi kontekstam un lai vērstu uzmanību uz Administratores nolaidību.
Šajā ilgstošajā un prettiesiskajā "bezvaldes" periodā, kad Uzņēmumu reģistrs necēla iebildumus un dalībnieki ļaunprātīgi neiecēla jaunu valdi, Parādnieka dalībnieki kopā ar Prokūristi turpināja slēgt darījumus, atsavināt uzņēmuma aktīvus un palielināt parādsaistības pret kreditoriem. Administratore, pārņemot Parādnieku, ir pilnībā ignorējusi faktu, ka Parādnieks 20 mēnešus ir pārvaldīts prettiesiski, atstājot to tikai dalībnieku un Prokūristes ziņā.
Tā vietā, lai atbilstoši krietna saimnieka standartam vērstos pret dalībniekiem par Parādnieka atstāšanu bez vadības (par ko viņiem iestājas atbildība) un pētītu šajā periodā radītos zaudējumus, Administratore ir "pievērusi acis" uz šo klajo Komerclikuma pārkāpumu posmu. Pārstāve lūdz Maksātnespējas kontroles dienestam izvērtēt, kādēļ Administratore nav veikusi nevienu darbību, lai vērstos pret patiesajiem atbildīgajiem par 20 mēnešu ilgo, likumam neatbilstošo Parādnieka pārvaldību, bet tā vietā mēģina piedzīt zaudējumus no Pārstāves par periodu, kas noslēdzās ilgi pirms maksātnespējas iestāšanās.
[2.2] Sūdzībā par prettiesisku un sasteigtu prasījuma cesiju, ignorējot kreditoru intereses un piedziņas gaitu, norādīts turpmākais.
Administratoram ir pienākums nodrošināt efektīvu un likumīgu maksātnespējas procesa norisi[footnoteRef:2], tostarp nodrošinot mantas pārdošanu par iespējami augstāku cenu[footnoteRef:3]. Lietas faktiskie apstākļi liecina, ka Administratore rīkojas pretēji šīm tiesību normām, organizējot prasījuma tiesību pret Pārstāvi (1 239 299,92 euro apmērā, pamatojoties uz /tiesas nosaukums/ /datums/ spriedumu civillietā /lietas numurs/ (turpmāk – Tiesas spriedums)) atsavināšanu.  [2:  Maksātnespējas likuma 26. panta otrā daļa.]  [3:  Maksātnespējas likuma 111. panta otrā daļa.] 

Pēc divām izsolēm ar sākumcenu 350 000 euro, kas noslēdzās bez rezultāta, Administratore 2026. gada 2. jūnijā izsludināja cenu aptauju, nosakot atsavināšanas cenu 25 000 euro. Šāda rīcība ir vērtējama kā prettiesiska turpmāk minēto apsvērumu dēļ.
Pirmkārt, atbilstoši Maksātnespējas likuma 105. pantam administrators var cedēt parādnieka prasījumus tikai tad, ja parāda piedziņa varētu būt apgrūtināta vai ilgstoša. 
Konkrētajā gadījumā Tiesas sprieduma izpilde atrodas aktīvā lietvedībā pie zvērinātas tiesu izpildītājas /pers. C/ (turpmāk – Tiesu izpildītājs) (izpildu raksts /numurs/). Izpildu lietas ietvaros tiek veikti regulāri ieturējumi (600 euro mēnesī). Līdz ar to parāda atgūšana reāli notiek, piedziņa nav uzskatāma par apgrūtinātu, administratoram nav tiesiska pamata piemērot Maksātnespējas likuma 105. pantu, lai prasījumu cedētu.
Otrkārt, šāda veida prasījuma atsavināšana ir pretrunā pastāvošajai tiesu praksi. Senāta Civillietu departaments 2022. gada 28. februāra spriedumā lietā Nr. C30853118 (SKC‑19/2022) ir atzinis – par cesijas priekšmetu nevar būt prasījumi, kuru saturs ar to izpildījumu kādai citai personai, nevis īstajam kreditoram, pilnīgi pārgrozītos. 
Zaudējumu piedziņas no sabiedrības valdes locekļa mērķis ir sabiedrības mantiskā stāvokļa atjaunošana tās kreditoru interešu apmierināšanai. Pārdodot 1,2 miljonu euro prasījumu trešajai personai par 25 000 euro (veidojot aptuveni 2% no tā nominālvērtības), šī prasījuma izpildījuma likumiskais mērķis tiek pilnībā kropļots un pārgrozīts.
Treškārt, un visbūtiskāk, pastāv pamatotas šaubas par Administratores lēmuma par prasījuma atsavināšanu tiesiskumu saistībā ar kreditoru piekrišanu. Saskaņā ar Maksātnespējas likuma 81. panta pirmās daļas 8. punktu un 84. pantu administratoram ir pienākums saskaņot prasījuma tiesību cesiju ar kreditoriem. Ir dokumentāli pierādīts, ka procesa kreditors – /Nosaukums B/ (turpmāk – /Nosaukums B/), izteica iebildumus pret prasījuma cedēšanu.
Administratore 2026. gada 17. februāra atbildē norādīja, ka lēmums par prasījumu tiesību lietā /numurs/ cedēšanu atkārtoti tiks nosūtīts saskaņošanai ar kreditoriem.
Ievērojot iepriekš minēto, Pārstāve aicina Maksātnespējas kontroles dienestu izvērtēt Administratores lietvedību un noskaidrot:
1. Vai jautājums par prasījuma tiesību atsavināšanu par 350 000 euro (un vēlāk izsludināto cenu aptauju par 25 000 euro) patiešām tika atkārtoti nosūtīts saskaņošanai kreditoriem, kā to solīja Administratore?
2. Ņemot vērā /Nosaukums B/ iebildumus, vai Administratore atbilstoši Maksātnespējas likuma 84.  un 88. pantam sasauca kreditoru sapulci šī jautājuma izlemšanai?
3. Par ko tieši balsoja kreditori, vai šāds balsojums vispār ir noticis, kādi ir balsojuma rezultāti saistībā ar 1,2 miljonu euro aktīva atsavināšanu?
Ja Administratore minētās darbības (izsoles un cenu aptaujas rīkošanu) veic patvaļīgi, bez atbilstoša kreditoru (īpaši /Nosaukums B/) saskaņojuma vai balsojuma, tas uzskatāms par rupju valsts amatpersonas pilnvaru pārkāpumu.
[2.3] Sūdzībā par tiesībaizsardzības iestāžu veiktās pārbaudes ignorēšanu un sasteigtu aktīvu atsavināšanu norādīts turpmākais.
Papildus iepriekš minētajiem Maksātnespējas likuma pārkāpumiem, Pārstāve vērš Maksātnespējas kontroles dienesta uzmanību uz apstākli, kas rada pamatotas šaubas par Administratores rīcības tiesiskumu un norāda uz iespējamu apzinātu kaitējuma nodarīšanu kreditoru interesēm.
Saskatot iespējamus noziedzīgus nodarījumus un būtiskus procesuālus pārkāpumus Parādnieka maksātnespējas procesa norisē, Pārstāve vērsās Ģenerālprokuratūrā ar lūgumu izvērtēt procesa un pamatsprieduma tiesiskumu, kā arī piemērot Kriminālprocesa likuma 361. pantu, uzliekot arestu pārdodamajām prasījuma tiesībām. Saskaņā ar Ģenerālprokuratūras 2026. gada 12. jūnija vēstuli /numurs/ Pārstāvei ir oficiāli apstiprināts, ka saistībā ar minēto iesniegumu ir uzsākta pārbaudes lieta un šobrīd tiek veikta apstākļu izvērtēšana.
Par šo faktu – Ģenerālprokuratūrā uzsākto pārbaudes lietu, Administratore tika oficiāli informēta 2026. gada 13. jūnijā.
Administratoram ir likumā noteikts pienākums sadarboties ar tiesībaizsardzības iestādēm un ziņot par atklātajiem pārkāpumiem[footnoteRef:4]. Krietna un rūpīga saimnieka standarts šādā situācijā pieprasa nekavējoties apturēt jebkādas darbības ar aktīvu, kura izcelsmes un piedziņas likumība atrodas prokuratūras pārbaudes stadijā. [4:  Maksātnespējas likuma 27. panta trešās daļas 8. punkts.] 

Tomēr lietas faktiskie apstākļi liecina par pretējo. Izsludinot jaunu cenu aptauju ar mērķi līdz 2026. gada 19. jūnijam pārdot 1,2 miljonu euro vērto prasījumu par 25 000 euro, Administratore demonstrē ārkārtēju un juridiski nepamatotu steigu. Šāda valsts amatpersonas rīcība – mēģinājums steidzamības kārtā atsavināt aktīvu par aptuveni 2% no tā nominālvērtības laikā, kad augstākā tiesībaizsardzības iestāde vērtē procesa likumību, ir vērtējama kā mērķtiecīga rīcība ar nolūku neatgriezeniski atsavināt sabiedrības mantu. 
Ja prasījuma tiesības tiks cedētas trešajai personai pirms prokuratūras pārbaudes noslēguma, tiks radīti neatgriezeniski šķēršļi iespējamai sprieduma pārskatīšanai vai mantas atgriešanai Parādnieka masā, tādējādi nodarot būtisku kaitējumu valsts un citu kreditoru interesēm.
Ievērojot minēto, Pārstāve lūdz Maksātnespējas kontroles dienestu kā uzraugošo iestādi izmantot Maksātnespējas likuma 174.2 panta pirmās daļas 7. punktā noteiktās pilnvaras un uzlikt administratorei tiesisku pienākumu apturēt prasījuma tiesību atsavināšanu (cenu aptauju) līdz Ģenerālprokuratūras pārbaudes lietas noslēgumam, lai nepieļautu iespējamu noziedzīga nodarījuma seku nostiprināšanu un valsts interešu aizskārumu.
[2.4] Sūdzībā par piekļuves liegšana Elektroniskās maksātnespējas uzskaites sistēmai (turpmāk – EMUS) datiem, lietvedības slēpšanu un valsts pārvaldes ētikas normu pārkāpumiem norādīts turpmākais.
Pārstāvei kā parādnieka pārstāvei ir likumīgas tiesības iepazīties ar visiem maksātnespējas procesa dokumentiem, taču Administratore šīs tiesības klaji un ilgstoši ignorē. Saskaņā ar Ministru kabineta noteikumiem, kas regulē administratoru lietvedības kārtību, administratoram visi viņa lietvedībā esošie dokumenti (gan saņemtie, gan nosūtītie) ir obligāti jāreģistrē EMUS. 
Tomēr Pārstāvei joprojām nav nodrošināta pilnvērtīga piekļuve maksātnespējas procesa materiāliem EMUS sistēmā, tostarp par to maksātnespējas procesa sākuma periodu (671 dienu), kad tika mākslīgi izolēta no lietas. EMUS nav atspoguļota ne pilna komunikācija ar kreditoriem un tiesu izpildītājiem, ne visi Administratores ikmēneša darbības pārskati. Administratore faktiski saimnieko kā savā privātuzņēmumā, patvaļīgi izvēloties, ko Pārstāvei rādīt un ko slēpt.
Papildus normatīvajos aktos noteikto lietvedības prasību ignorēšanai, Administratore klaji pārkāpj valsts amatpersonu ētikas standartus.
Saskaņā ar Maksātnespējas likuma 9. panta pirmo daļu administrators amata darbībā ir pielīdzināts valsts amatpersonai. Līdz ar to atbilstoši Valsts pārvaldes iekārtas likuma 1. panta pirmās daļas 2. punktam Administratorei ir imperatīvi saistoši Ministru kabineta 2018. gada 21. novembra ieteikumi Nr. 1 "Valsts pārvaldes vērtības un ētikas pamatprincipi", kuri nosaka uzvedības un rīcības pamatprincipus amatpersonām un pieprasa atklātību saziņā un godprātīgu, cieņpilnu attieksmi pret personām.
Tā vietā Administratores komunikācijas stils ir augstprātīgs, cinisks un izslēdzošs, kas pārkāpj arī Administratīvā procesa likuma 5. un 10. pantā nostiprināto labas pārvaldības un tiesiskās paļāvības principu. Piemēram, savā 2026. gada 27. marta atbildē uz Pārstāves pamatoto informācijas pieprasījumu Administratore norādīja, ka viņa nesaskata pamatu sniegt paskaidrojumus par savām darbībām attiecībā uz izpildu lietu, un atklāti pamācīja Pārstāvi neuzdot jautājumus par Pārstāves subjektīvajām interesēm. Situācijā, kur valsts amatpersona bez tiesiska pamata mēģina Pārstāves 1,2 miljonu euro parādu notirgot par 25 000 euro, šāda atrakstīšanās un atteikšanās skaidrot savu rīcību ir absolūti nepieļaujama un klajā pretrunā ar valsts amatpersonas ētiku.
Minētā iemesla dēļ Pārstāve lūdz Maksātnespējas kontroles dienestu kā uzraudzības iestādi atbilstoši Informācijas atklātības likumam un Maksātnespējas likuma 174.2 panta pirmās daļas 9. punktam īstenot savas tiesības – ierasties Administratores prakses vietā, veikt klātienes pārbaudi un izņemt pilnīgi visu lietvedības dokumentāciju no procesa uzsākšanas dienas. 
Sūdzībā norādīts, ka Pārstāvei ir jāgūst pārliecība par katra dokumenta esību EMUS un prakses vietā. Administratores saziņas stils, informācijas slēpšana un EMUS datu nepieejamība ir tiešs krietna saimnieka un valsts amatpersonas ētikas standartu pārkāpums, kas liedz Pārstāvei īstenot savas tiesības uz aizstāvību.
Sūdzībā ar attēla palīdzību norādīts, kādas ziņas Pārstāve šobrīd redz EMUS.
[2.5] Sūdzībā par iespējamu kreditoru prasījumu cesijas ķēdi un dalībnieku ietekmi maksātnespējas procesā norādīts turpmākais.
Saskaņā ar kreditoru prasījumu reģistriem (piemēram, 2021. gada 11. janvāra un turpmākajiem reģistriem), gandrīz 50% no visiem Parādnieka nenodrošinātajiem prasījumiem (733 051,98 euro) sākotnēji veidoja Parādnieka dalībnieka "Nosaukums C" (turpmāk – Dalībnieks) prasījumi, kuru pamatā norādīts: 2018.gada 10.aprīļa Aizdevuma līgums; Laika periodā no 2018.gada decembra līdz 2019.gada augustam izrakstītie neapmaksātie rēķini; 2021.gada 4.janvāra Cesijas līgums ar /Nosaukums C/.
Pārstāve īpaši vērš uzmanību uz faktu, ka Pārstāve kā valdes locekle savu amatu atstāja jau 2019. gada 8. martā (iesniedzot uzteikumu). Tas nozīmē, ka gandrīz sešus mēnešus (176 dienas) pēc Pārstāves faktiskās aiziešanas no amata, Parādnieks darbojās bez valdes. Tieši šajā laikā pats Dalībnieks ir turpinājis izrakstīt rēķinus sev piederošajam uzņēmumam, uzkrājot ievērojamas parādsaistības. 
Neskatoties uz to, Administratore šobrīd cenšas piedzīt solidārus zaudējumus 1,2 miljonu euro apmērā no Pārstāves par "krietna un rūpīga saimnieka" pienākumu nepildīšanu, lai apmierinātu kreditoru prasījumus, no kuriem lielu daļu veido pašu dalībnieku "bezvaldes" periodā ģenerēti rēķini. 
Faktiski izveidojas situācija, kurā Administratore, formāli piesedzoties ar kreditoru kopuma interešu aizsardzību, mēģina no Pārstāves atgūt naudas līdzekļus par pirms vairākiem gadiem slēgtu darījumu (kuru koordinēja paši dalībnieki), lai saskaņā ar Maksātnespējas likumu tos iepludinātu Parādnieka mantā un novirzītu to pašu bijušo īpašnieku (un to cesionāru) prasījumu segšanai, kuri paši Parādniekam radīja šos parādus "bezvaldes" periodā.
Pārstāve lūdz pievērst uzmanību minētā prasījuma tālākajai hronoloģijai. 
Parādnieka maksātnespējas process pasludināts /datums/, bet tieši kreditoru prasījumu pieteikšanās termiņa pēdējā dienā (2021. gada 4. janvārī) Dalībnieks visus šos apšaubāmos prasījumus cedēja /SIA "Nosaukums D"/ (kas vēlāk mainīja nosaukumu uz /SIA "Nosaukums E"/ un tika likvidēta). Saskaņā ar aktuālo kreditoru prasījumu reģistru 2025. gada 3. aprīļa redakcijā 733 051,98 euro prasījumu tiešā veidā ir pārņēmusi fiziskā persona /pers. D/ (turpmāk – Kreditors). Šāda hronoloģija norāda uz klasisku pazīmju kopumu, kad sabiedrības dalībnieki, izmantojot cesijas, mēģina distancēties no procesa un saglabāt finansiālu interesi caur trešajām personām.
Saskaņā ar Maksātnespējas likuma 72. pantu sabiedrības dalībnieki (Dalībnieks) ir atzīstami par ieinteresētajām personām attiecībā pret parādnieku. Atbilstoši tiesu praksei un likuma jēgai, cesionārs (Kreditors), iegūstot prasījumu no ieinteresētās personas, pārņem šo statusu ar visiem no tā izrietošajiem ierobežojumiem. Ieinteresēto personu un to cesionāru prasījumi ir pakļaujami īpaši padziļinātai pamatotības pārbaudei, lai novērstu likuma apiešanu, turklāt to apmierināšana notiek pēdējā kārtā.
Tā vietā, lai atbilstoši Maksātnespējas likuma 73. pantam padziļināti vērtētu Dalībnieka prasījuma un saistīto rēķinu pamatotību, it īpaši ņemot vērā to rašanās laiku ("bezvaldes" periodu) un cesiju pēdējā brīdī, Administratore šo ieinteresētās personas prasījumu 733 051,98 euro apmērā ir atzinusi pilnībā. Situācija, kurā Administratore bez padziļinātas pārbaudes atzīst pašu īpašnieku "bezvaldes" periodā ģenerētus parādus un vienlaikus ceļ prasību pret bijušo valdes locekli par šo pašu apšaubāmo parādu segšanu rindas beigās esošai ieinteresētajai personai, neatbilst krietna un rūpīga saimnieka, kā arī objektīvas valsts amatpersonas standartam.
[2.6] Sūdzībā par valsts pārvaldes atbildību un Maksātnespējas kontroles dienesta uzraudzības funkcijas īstenošanu norādīts turpmākais.
Kā procesā iesaistītā persona, kuras tiesiskās intereses tiek rupji aizskartas, Pārstāve nepieļaus formālu un paviršu attieksmi no valsts pārvaldes iestādes. Līdzšinējā Parādnieka maksātnespējas procesa gaita, kurā Administratore atklāti mēģina atsavināt Parādnieka aktīvu par 2% no vērtības (neraugoties uz Ģenerālprokuratūras iesaisti un valsts iebildumiem), liecina par to, ka Maksātnespējas kontroles dienesta uzraudzība ir bijusi vai nu neesoša, vai klaji neefektīva.
Vienlaikus, ievērojot labas pārvaldības principu, Pārstāve uzskata par nepieciešamu norādīt uz tiesiskajām sekām, kas var iestāties uzraugošās iestādes iespējamas bezdarbības gadījumā. Saskaņā ar Valsts pārvaldes iestāžu nodarīto zaudējumu atlīdzināšanas likuma 4. panta pirmo daļu iestāde zaudējumu var nodarīt arī ar bezdarbību, ja tai bija pienākums rīkoties, bet tā prettiesiski nav rīkojusies.
Gadījumā, ja Maksātnespējas kontroles dienests, saņemot Sūdzību, savas kompetences ietvaros neīstenos likumā noteiktos uzraudzības pasākumus un neapturēs valsts amatpersonas iespējami prettiesisko rīcību, kā rezultātā 1,2 miljonu euro vērts aktīvs tiks neatgriezeniski atsavināts par 25 000 euro, Pārstāve patur tiesības izmantot Administratīvā procesa likuma 89. panta otrajā daļā un 92. pantā noteiktās tiesības aizsargāt savas intereses tiesā. Proti, iestādes lēmuma vai faktiskās rīcības (bezdarbības) tiesiskums tiks lūgts pakļaut tiesas kontrolei. Atkarībā no tiesas konstatētā un iestādes rīcības tiesiskuma izvērtējuma Pārstāve patur tiesības normatīvajos aktos noteiktajā kārtībā lemt par atbilstīga zaudējumu atlīdzinājuma pieprasīšanu no atbildīgās valsts pārvaldes iestādes.
Ievērojot minēto, Pārstāve aicina Maksātnespējas kontroles dienestu rīkoties proaktīvi, lai novērstu iespējamus tiesību normu pārkāpumus un aizsargātu kreditoru kopuma, tostarp valsts, intereses.
[2.7] Sūdzībā izteikti šādi lūgumi.
Ievērojot sūdzībā izklāstītos apstākļus un pamatojoties uz Maksātnespējas likuma 174.1 pantu, 174.2 panta pirmās daļas 3., 7. un 9. punktu, kā arī Administratīvā procesa likumu un Iesniegumu likumu, Informācijas atklātības likumu, Pārstāve lūdz Maksātnespējas kontroles dienestu:
1. Realizēt Maksātnespējas likuma 174.2 panta pirmās daļas 7. punktā noteiktās tiesības un uzlikt Administratorei tiesisku pienākumu — apturēt jebkādas tālākas darbības ar 1 239 299,92 euro prasījuma tiesību atsavināšanu (tostarp aizliegt apstiprināt 2026. gada 19. jūnija cenu aptaujas rezultātus un slēgt cesijas līgumu), kamēr Ģenerālprokuratūra nav pabeigusi pārbaudes lietu /numurs/.
2. Uzsākt administratīvo lietu par Administratores rīcības tiesiskumu, izvērtējot viņas darbības atbilstību krietna un rūpīga saimnieka standartam, tostarp saistībā ar kreditoru (/Nosaukums B/) iebildumu ignorēšanu un sasteigtu aktīvu izsaimniekošanas mēģinājumu. Konstatējot Sūdzībā minētos normatīvo aktu un valsts amatpersonas ētikas pārkāpumus, nekavējoties lemt par Administratores atcelšanu no amata.
3. Realizēt Maksātnespējas likuma 174.2 panta pirmās daļas 9. punktā noteiktās tiesības, izņemt pilnīgi visu ar Parādnieka lietvedību saistīto dokumentāciju no maksātnespējas procesa pasludināšanas dienas. Īpaši pārbaudīt un fiksēt tos dokumentus, kas saistīti ar kreditoru iebildumu izskatīšanu, kreditoru sapulču (ne)sasaukšanu, lēmumiem par izsoļu rīkošanu, kā arī pārbaudīt pilnu EMUS reģistrēto un nereģistrēto dokumentu reģistru. Īpaši izprasīt un pārbaudīt visus dokumentus, uz kuru pamata Administratore ir atzinusi Dalībnieka (/SIA "Nosaukums D"/ un Kreditora) kreditora prasījumu 733 051,98 euro apmērā (t. sk. 2018. gada 10. aprīļa aizdevuma līgumu un 2021. gada 4. janvāra cesijas līgumu). 
Atbilstoši Informācijas atklātības likumam izsniegt Pārstāvei šo dokumentu kopijas. Pārbaudīt dokumentus, kas saistīti ar /Nosaukums B/ iebildumu izskatīšanu, kreditoru sapulču sasaukšanu un lēmumiem par izsoļu rīkošanu.
4. Sniegt detalizētu rakstveida informāciju (ar attiecīgiem dokumentāriem pierādījumiem) par to, kādas tieši uzraudzības darbības Maksātnespējas kontroles dienests ir veicis Parādnieka maksātnespējas procesā no tā pasludināšanas dienas (/datums/) līdz Sūdzības sagatavošanas brīdim. Norādīt, vai Maksātnespējas kontroles dienests Parādnieka maksātnespējas procesā ir veicis Administratores darbības plānveida vai ārpuskārtas pārbaudes, kādi ir to rezultāti.
Pārstāve lūdz sniegt motivētu un pēc būtības pamatotu atbildi normatīvajos aktos noteiktajā kārtībā un termiņā. 
Sūdzībai pievienoti Pārstāves ieskatā to pamatojošie dokumenti.
[3] Maksātnespējas kontroles dienests 2026. gada 16. jūnija vēstulē /numurs/ lūdza Administratorei iesniegt rakstveida paskaidrojumus par Sūdzībā minētajiem apstākļiem.
[4] Maksātnespējas kontroles dienestā 2026. gada 1. jūlijā saņemta Administratores 2026. gada 1. jūlija vēstule /numurs/ (turpmāk – Paskaidrojumi), kurā sniegti paskaidrojumi par Sūdzību.
Paskaidrojumos norādīts turpmāk minētais.
[4.1] Par Sūdzībā izteikto pretenziju par procesuālajiem pārkāpumiem Administratore paskaidro turpmāko.
Saskaņā ar Komercreģistra datiem Parādnieks Prokūristei piešķīra prokūru ar tiesībām pārstāvēt Parādnieku atsevišķi, bez tiesībām atsavināt, ieķīlāt vai citādi apgrūtināt nekustamo īpašumu ar lietu tiesībām. Prokūra ir spēkā no 2019. gada 10. aprīļa.
Parādnieka maksātnespējas procesa pasludināšanas brīdī Prokūriste bija vienīgā persona ar paraksta tiesībām, kurai bija tiesības pārstāvēt Parādnieku. To apstiprina arī pati Pārstāve, norādot, ka viņa kā vienīgā valdes locekle no amata bija atkāpusies jau 2019. gada 16. aprīlī.
Administratore ar 2020. gada 7. decembra lēmumu /numurs/, ievērojot Maksātnespējas likumā noteikto kārtību, noteica Prokūristi par Parādnieka pārstāvi, kuras piedalīšanās Parādnieka maksātnespējas procesā ir obligāta. 
Par minēto Administratores lēmumu maksātnespējas procesa ietvaros sūdzība netika iesniegta. Vienlaikus Administratore norāda, ka saskaņā ar Maksātnespējas likumu sūdzības par administratora lēmumu, ar kuru noteikts parādnieka pārstāvis, izskatīšana ir tiesas kompetencē.
Parādnieka pārstāvja noteikšanas mērķis ir nodrošināt efektīvu un operatīvu maksātnespējas procesa norisi, tostarp nodrošināt maksātnespējīgās sabiedrības mantas un dokumentu nodošanu administratoram, kā arī administratora pieprasītās informācijas sniegšanu.
Ieceltā Parādnieka pārstāve Prokūriste minētos pienākumus izpildīja, nodrošinot Administratorei nepieciešamo sadarbību maksātnespējas procesa norisē.
Vienlaikus maksātnespējas procesa gaitā radās nepieciešamība iegūt papildu informāciju par laika posmu, kurā Pārstāve pildīja Parādnieka valdes locekles amata pienākumus. Līdz ar to Administratore pieņēma lēmumu noteikt Pārstāvi par papildu Parādnieka pārstāvi, lai nodrošinātu pilnvērtīgu informācijas iegūšanu un administratora pienākumu izpildi maksātnespējas procesā.
Interešu konflikts konkrētajā gadījumā nav konstatējams, jo parādnieka pārstāvja statuss pats par sevi neierobežo personas tiesības iesniegt kreditora prasījumu pret parādnieku. Minētās tiesības saglabājas neatkarīgi no prasījuma tiesiskā pamata, tostarp gadījumos, kad prasījums izriet no darba tiesiskajām attiecībām vai aizdevuma līguma. Līdz ar to personas atrašanās parādnieka pārstāvja statusā nav uzskatāma par šķērsli tās kā kreditora tiesību īstenošanai un nerada interešu konfliktu.
Pārstāves pretenzijas ir vispārīgas un deklaratīvas. Sūdzībā nav norādīti konkrēti faktiskie apstākļi vai juridiski argumenti, kas pamatotu, kādā veidā tas, ka Pārstāve par Parādnieka pārstāvi tika noteikta vēlākā maksātnespējas procesa stadijā, būtu aizskāris viņas vai citu kreditoru tiesības un tiesiskās intereses.
Tāpat Sūdzībā izteiktajiem apgalvojumiem, ka Administratore attiecīgajā laika posmā ir rīkojusies prettiesiski, nav sniegts nekāds juridisks vai faktisks pamatojums. Šādi apgalvojumi nav pamatoti ne ar konkrētiem faktiem, ne pierādījumiem, kas liecinātu par Administratores prettiesisku rīcību. Nav norādīts neviens gadījums, kurā Parādnieka mantas atsavināšana būtu notikusi, pārkāpjot normatīvo aktu prasības vai kreditoru intereses.
Lai celtu prasību par zaudējumu atlīdzināšanu, ir jākonstatē visi civiltiesiskās atbildības priekšnoteikumi, tostarp zaudējumu esība un apmērs, prettiesiska rīcība, cēloņsakarība starp rīcību un zaudējumiem, kā arī vaina, un šie apstākļi jāpamato ar atbilstošiem pierādījumiem.
[bookmark: _Hlk233725859]Administratores rīcībā nav informācijas vai pierādījumu, kas liecinātu, ka laika posmā, kad Parādniekam nebija valdes, tai būtu nodarīti zaudējumi, kuru dēļ pastāvētu pamats celt prasību par to atlīdzināšanu. Arī pati Pārstāve Sūdzībā nav norādījusi konkrētus faktiskos apstākļus vai iesniegusi pierādījumus, kas pamatotu šādu zaudējumu esību, to apmēru vai nepieciešamību celt prasību par zaudējumu atlīdzināšanu.
[4.2] Par Sūdzībā izteikto pretenziju par prettiesisku un sasteigtu prasījuma cesiju, ignorējot kreditoru intereses un piedziņas gaitu, Administratore paskaidro turpmāko.
Ar Tiesas spriedumu ir apmierināta Parādnieka maksātnespējas procesā Administratores celtā prasība lietā ar atbildētāju – Pārstāvi. Ar Senāta rīcības sēdes lēmumu lietā /numurs/, /numurs/ atteikts ierosināt kasācijas tiesvedību saistībā ar Pārstāves kasācijas sūdzību par Tiesas spriedumu. Tiesas spriedums ir stājies likumīgā spēkā 2025. gada 3. septembrī.
Administratore 2025. gada 18. septembrī Tiesu izpildītājam iesniedza piespiedu izpildei Tiesas sprieduma izpildu rakstu lietā /numurs/, lūdzot veikt visas nepieciešamās darbības tā izpildei. Atbilstoši Tiesu izpildītāja sniegtajai informācijai par izpildu lietas gaitu Pārstāve 2025. gada 30. septembrī uzsāka ikmēneša maksājumu veikšanu parādu dzēšanai. Tiesu izpildītāja lietvedībā Pārstāvei ir vēl viena augstākas kārtas prasījuma piedziņa. Saskaņā ar Civilprocesa likuma 622. panta otro daļu katras nākamās kārtas prasījumi tiek apmierināti pēc iepriekšējās kārtas prasījumu pilnīgas apmierināšanas. Proti, vispirms Pārstāves veiktie ikmēneša maksājumi tiks novirzīti augstākas kārtas prasījuma segšanai.
No atbildētājas – Pārstāves, Parādnieka maksātnespējas procesā nav saņemti līdzekļi parāda segšanai. Ņemot vērā Tiesu izpildītāja sniegto informāciju, pirmšķietami ir apšaubāma prasījuma reāla apmierināšanas (mantas atgūšanas) iespēja saprātīgā termiņā. Līdz ar to Administratore pieņēma lēmumu par prasījuma tiesību pārdošanu, par šo nodomu Maksātnespējas likumā noteiktajā kārtībā informējot Parādnieka kreditorus.
Administratore 2025. gada 25. novembrī papildināja Parādnieka 2021. gada 3. februāra mantas pārdošanas plānu, informējot par Administratores lēmumu cedēt prasījuma tiesības pret Pārstāvi, kas izriet no Tiesas sprieduma, (turpmāk – Prasījuma tiesības), izsoles sākumcenu nosakot 100 000 euro. Minētais dokuments tika nosūtīts Parādnieka kreditoriem un Parādnieka pārstāvjiem, tostarp Pārstāvei.
Administratore 2025. gada 11. decembrī no kreditora – /Nosaukums B/, saņēma pamatotus iebildumus par prasījuma tiesību cedēšanu. Administrators ņēma vērā /Nosaukums B/ izteiktos iebildumus. Līdz ar to turpmākas darbības prasījuma tiesību cedēšanas īstenošanai netika veiktas. Vienlaikus Administratore pieprasīja papildu informāciju, lai, izvērtējot visus nozīmīgos faktiskos un tiesiskos apstākļus, pieņemtu pamatotu lēmumu par turpmāko rīcību. 
Izvērtējot saņemto papildu informāciju, Administratore 2026. gada 17. februārī atkārtoti vērsās pie kreditoriem, sniedzot izvērstu pamatojumu prasījuma tiesību cedēšanas nepieciešamībai un lietderībai. Vienlaikus tika ierosināts paaugstināt prasījuma tiesību izsoles sākumcenu līdz 350 000 euro. Minētajā dokumentā Administratore sniedza izvērstu pamatojumu savam lēmumam par prasījuma tiesību cedēšanu, vienlaikus argumentēti izvērtējot /Nosaukums B/ 2025. gada 11. decembrī izteiktos iebildumus. Minētais dokuments tika nosūtīts Parādnieka kreditoriem un Parādnieka pārstāvjiem, tostarp Pārstāvei.
Pēc 2026. gada 17. februāra dokumenta nosūtīšanas, ievērojot /Nosaukums B/ mutvārdos izteikto lūgumu telefonsarunas laikā, Administratore nosūtīja papildu informāciju par ziņām, kas bija saņemtas no Tiesu izpildītājas.
Tā kā Maksātnespējas likumā noteiktajā termiņā un kārtībā no kreditoriem un Parādnieka pārstāvjiem, tostarp Pārstāves, pēc būtības netika saņemti iebildumi pret Administratores 2026. gada 17. februāra paziņojumā ietverto lēmumu par prasījuma tiesību cedēšanu, Administratore nekavējoties uzsāka darbības minētās mantas realizācijai.
Tā kā Prasījuma tiesību pirmā un otrā izsole noslēdzās bez rezultāta, Administratore nekavējoties uzsāka 2026. gada 17. februāra paziņojumā saskaņoto turpmāko darbību īstenošanu. Proti, Administratore uzsāka Prasījuma tiesību pārdošanas procedūru bez izsoles, ievietojot sludinājumu par Prasījuma tiesību pārdošanu biedrības "Latvijas Maksātnespējas procesa administratoru asociācija" (turpmāk – Asociācija) tīmekļvietnē un paredzot prasījuma tiesību atsavināšanu tam potenciālajam pircējam, kurš būs izteicis augstāko cenas piedāvājumu.
Atbilstoši Maksātnespējas likuma 81. pantā noteiktajai kārtībai kreditoriem tiks paziņots par nodomu veikt prasījuma tiesību cesiju, nodrošinot tiem iespēju īstenot likumā paredzētās procesuālās tiesības.
[bookmark: _Hlk233797950]2026. gada 2. jūnijā Asociācijas tīmekļvietnē tika publicēts sludinājums par Prasījuma tiesību pārdošanu. Ievērojot kreditoru kopuma intereses, Prasījuma tiesību minimālā pārdošanas cena tika noteikta 25 000 euro. Administratore informē, ka sludinājumā noteiktajā termiņā neviens potenciālais pircējs nav pieteicies un neviens cenas piedāvājums nav saņemts.
[bookmark: _Hlk233797980]Ņemot vērā minēto, atkārtots sludinājums šobrīd netiks publicēts. Lai nodrošinātu turpmāko rīcību atbilstību Maksātnespējas likuma prasībām un kreditoru kopuma interesēm, Administratore vērsīsies pie kreditoriem, lai saskaņotu prasījuma tiesību turpmākajai realizācijai pieļaujamo zemāko pārdošanas cenu.
Pārstāves izteiktajām pretenzijām nav juridiska vai faktiska pamata. Visas Administratores veiktās darbības attiecībā uz prasījuma tiesību realizāciju ir veiktas, ievērojot Maksātnespējas likuma prasības, un iepriekš saskaņotas ar kreditoriem, kā arī par tām tika informēta Pārstāve.
Maksātnespējas process jau ir būtiski ieildzis, un Administratore regulāri saņem citu kreditoru jautājumus par maksātnespējas procesa virzību un iespējamo tā pabeigšanas termiņu. Šobrīd Prasījuma tiesību realizācija ir pēdējais būtiskais jautājums, kas kavē maksātnespējas procesa pabeigšanu.
Ievērojot minēto, Pārstāves rīcība objektīvi kavē maksātnespējas procesa virzību un tā savlaicīgu pabeigšanu. Sūdzībā izvirzītie iebildumi nav pamatoti ar konkrētiem faktiem vai pierādījumiem, kas liecinātu par Administratores prettiesisku rīcību vai kreditoru interešu aizskārumu.
Sūdzībā nepamatoti norādīts, ka šobrīd Prasījuma piedziņa nav uzskatāma par apgrūtinātu. Šis apgalvojums neatbilst faktiskajiem apstākļiem.
Proti, Administratores 2026. gada 17. februāra paziņojumā ir norādīts, ka pret Pārstāvi tiek veikta vēl viena augstākas prioritātes prasījuma piedziņa, kas tiek apmierināta pirms Parādnieka prasījuma. Līdz ar to Parādnieka Prasījuma faktiskā piedziņa ir objektīvi apgrūtināta, un šis apstāklis bija viens no būtiskajiem apsvērumiem, izvērtējot Prasījuma tiesību realizācijas veidu.
Maksātnespējas procesa ietvaros Pārstāve tika informēta par Administratores veiktajām darbībām saistībā ar Prasījuma tiesību realizāciju, tostarp ar paziņojumiem /numurs/, /numurs/, /numurs/, /numurs/, /numurs/, /numurs/. Neraugoties uz to, iebildumi par minētajām darbībām ir izteikti tikai pēc ievērojama laika posma. Sūdzībā nav sniegts skaidrojums par iemesliem, kādēļ iebildumi netika izteikti nekavējoties pēc attiecīgās informācijas saņemšanas vai Maksātnespējas likumā paredzētajā kārtībā un termiņā.
[4.3] Par Sūdzībā ietverto apgalvojumu par tiesībaizsardzības iestāžu veikto pārbaužu ignorēšanu un it kā sasteigtu aktīvu atsavināšanu Administratore norāda, ka līdz Paskaidrojumu sniegšanas dienai Administratore no nevienas tiesībaizsardzības iestādes nav saņēmusi paziņojumu, lēmumu vai citu procesuālu dokumentu, kas liegtu vai ierobežotu darbību veikšanu saistībā ar Prasījuma tiesību realizāciju.
Līdz ar to Sūdzībā ietvertais apgalvojums, ka Administratore par šādiem apstākļiem ir oficiāli informēta no tiesībaizsardzības iestāžu puses, neatbilst faktiskajiem apstākļiem un nav pamatots.
[4.4] Par Sūdzībā ietvertajiem apgalvojumiem par piekļuves liegšanu EMUS datiem, lietvedības slēpšanu un valsts pārvaldes ētikas normu pārkāpumiem Administratore norāda, ka tiem nav nekāda juridiska vai faktiska pamata.
Maksātnespējas procesa ietvaros Pārstāvei nav liegtas tiesības iepazīties ar maksātnespējas procesa dokumentiem normatīvajos aktos noteiktajā kārtībā, tostarp klātienē. Sūdzībā nav norādīti konkrēti faktiskie apstākļi vai pierādījumi, kas apliecinātu, ka Administratore būtu nepamatoti liegusi piekļuvi Parādnieka maksātnespēja procesa materiāliem.
Visi maksātnespējas procesa procesuālie dokumenti ir reģistrēti EMUS. Minēto ir pārbaudījis Maksātnespējas kontroles dienests, kas šajā maksātnespējas procesā ir veicis divas pārbaudes un nav konstatējis pārkāpumus, kas ietekmētu maksātnespējas procesa tiesiskumu vai likumīgu norisi.
[4.5] Par norādēm Sūdzībā par iespējamiem procesuāliem pārkāpumiem vēršama uzmanība arī uz to, ka Pārstāves saziņa ar Administratori atsevišķos gadījumos ir bijusi uzbrūkoša un nav veicinājusi konstruktīvu sadarbību.
Administratore lūdz Sūdzībā ietvertos apgalvojumus vērtēt kritiski, jo tie nav pamatoti ar objektīviem pierādījumiem un neatspoguļo maksātnespējas procesa faktiskos apstākļus. Vienlaikus jāņem vērā, ka Sūdzībā izvirzītie iebildumi galvenokārt ir saistīti ar Pārstāves individuālajām interesēm, nevis kreditoru kopuma interešu aizsardzību.
Turklāt pretenzijas par Administratores rīcību tiek izteiktas pēc būtiska laika perioda. Pārstāve par Parādnieka pārstāvi tika noteikta jau ar /datums/ lēmumu /numurs/. Neraugoties uz to, būtiska daļa Sūdzībā ietverto pārmetumu attiecas uz apstākļiem, kas radušies pirms vairākiem gadiem, lai gan Pārstāvei bija iespēja savus iebildumus izteikt savlaicīgi Maksātnespējas likumā noteiktajā kārtībā.
[4.6] Par Sūdzībā ietvertajiem apgalvojumiem par iespējamo kreditoru prasījumu cesijas ķēdi un dalībnieku ietekmi procesā Administratore norāda, ka kreditoru prasījumi tiek izvērtēti Maksātnespējas likumā noteiktajā kārtībā un, atzīstot tos par pamatotiem, tiek iekļauti kreditoru prasījumu reģistrā.
Maksātnespējas likumā noteiktajā kārtībā un termiņā sūdzības par Administratora lēmumiem par kreditoru prasījumiem tiesā nav iesniegtas. 
Sūdzībā ietvertā tēze, ka Administratore cenšas piedzīt solidāru zaudējumu atlīdzību 1,2 miljonu euro apmērā no Pārstāves, nav korekta, jo Pārstāves civiltiesiskā atbildība ir tikusi izvērtēta trīs tiesu instancēs. Tiesas spriedums ir stājies likumīgā spēkā, ir izpildāms un ir saistošs visiem procesa dalībniekiem.
Saskaņā ar normatīvajiem aktiem kreditoriem ir tiesības cedēt savas prasījuma tiesības trešajām personām. Administratorei nav tiesiska pamata ierobežot vai liegt kreditoram šādu tiesību īstenošanu, ja vien tas notiek normatīvajos aktos noteiktajā kārtībā.
Paskaidrojumiem pievienoti Administratores ieskatā tos pamatojošie dokumenti.
[5] Izvērtējot Sūdzību un tās papildinājumus, Administratores sniegtos paskaidrojumus, iesniegtos pierādījumus, kā arī maksātnespējas procesu reglamentējošās tiesību normas, secināms turpmāk minētais.
[5.1] Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:5] [5:  Maksātnespējas likuma 174.1 panta 1. un 2. punkts.] 

Kreditors, parādnieka pārstāvis vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora rīcību.[footnoteRef:6] [6:  Maksātnespējas likuma 176. panta pirmā daļa.] 

Sūdzībā izteiktas pretenzijas par Administratores rīcību:
1) nosakot parādnieka pārstāvjus;
2) izolējot Pārstāvi kā Parādnieka bijušo valdi no dokumentu nodošanas un aktīvu realizācijas procesa;
3) nevēršoties pret Parādnieka dalībniekiem par Parādnieka pārvaldību;
4) veicot darbības, ar mērķi cedēt Prasījuma tiesības;
5) ignorējot Ģenerālprokuratūras uzsākto pārbaudi;
6) slēpjot informāciju par Parādnieka maksātnespējas procesa norisi, tostarp ierakstiem EMUS;
7) atzīstot kreditoru prasījumu;
8) neievērojot ētikas normas.
Vienlaikus Sūdzībā lūgts:
1) uzlikt Administratorei tiesisku pienākumu apturēt prasījumu tiesību atsavināšanu (cenu aptauju) līdz Ģenerālprokuratūras pārbaudes lietas noslēgumam;
2) uzsākt administratīvo lietu par Administratores rīcības tiesiskumu, izvērtējot Administratores darbības atbilstību krietna un rūpīga saimnieka standartam;
3) konstatējot Sūdzībā minētos normatīvo aktu un valsts amatpersonas ētikas pārkāpumus, nekavējoties lemt par Administratores atcelšanu no amata;
4) izņemt pilnīgi visu ar Parādnieka lietvedību saistīto dokumentāciju no maksātnespējas procesa pasludināšanas dienas, īpaši pārbaudot un fiksējot tos dokumentus, kas saistīti ar kreditoru iebildumu izskatīšanu, kreditoru sapulču (ne)sasaukšanu, lēmumiem par izsoļu rīkošanu, kreditoru prasījumu atzīšanu;
5) pārbaudīt pilnu EMUS reģistrēto un nereģistrēto dokumentu reģistru;
6) izsniegt Pārstāvei Parādnieka maksātnespējas procesa lietas dokumentu kopijas;
7) sniegt detalizētu rakstveida informāciju (ar attiecīgiem dokumentāriem pierādījumiem) par to, kādas tieši uzraudzības darbības Maksātnespējas kontroles dienests ir veicis Parādnieka maksātnespējas procesā no tā pasludināšanas dienas (/datums/) līdz Sūdzības sagatavošanas brīdim, norādot, vai Maksātnespējas kontroles dienests Parādnieka maksātnespējas procesā ir veicis Administratores darbības plānveida vai ārpuskārtas pārbaudes un kādi ir to rezultāti.
[5.2] Maksātnespējas kontroles dienests, izskatot sūdzības, norobežojas no iespējamu personisku nesaskaņu risināšanas, objektīvi izvērtējot sūdzības iesniedzēja likumisko tiesību aizskārumu un administratora rīcības atbilstību normatīvo aktu prasībām. Maksātnespējas kontroles dienests ievēro neitralitāti un kritiski izvērtē gan sūdzību, tostarp tajā izklāstīto sūdzības iesniedzēja viedokli, gan administratora sniegtos paskaidrojumus, gan Maksātnespējas kontroles dienesta rīcībā esošos pierādījumus.
[bookmark: _Hlk158749944]Tāpat Maksātnespējas kontroles dienests, izskatot sūdzības, ievēro to izskatīšanas robežas, sūdzības iesniedzēja iespējamo tiesību aizskārumu, kas ir sūdzības pēc būtības izskatīšanas viens no priekšnoteikumiem[footnoteRef:7], kā arī sūdzības iesniegšanas savlaicīgumu[footnoteRef:8]. [7:  Saskaņā ar Maksātnespējas likuma 176. panta otro daļu personai ir tiesības iesniegt sūdzību par savu likumisko tiesību aizskārumu, nevis citu personu vai visu kreditoru kopuma interesēs.]  [8:  Saskaņā ar Maksātnespējas likuma 176. panta otro daļu sūdzība ir iesniedzam triju mēnešu laikā no dienas, kad konstatēta rīcība, ar kuru aizskartas likumiskās tiesības.] 

Maksātnespējas kontroles dienests sūdzības par administratora rīcību konkrētā maksātnespējas procesā izskata saskaņā ar Maksātnespējas likumā[footnoteRef:9] noteikto kārtību. Izskatot sūdzību, Maksātnespējas kontroles dienests pieņem lēmumu, kas pārsūdzams, piemērojot Maksātnespējas likuma un Civilprocesa likuma tiesību normas[footnoteRef:10]. Līdz ar to sūdzību par administratoru rīcību izskatīšana nenotiek Administratīvās atbildības likumā vai Administratīvā procesa likumā noteiktajā kārtībā. Proti, izskatot sūdzību par administratora rīcību konkrētā maksātnespējas procesā, Maksātnespējas kontroles dienests neuzsāk administratīvo lietu pret administratoru. [9:  Maksātnespējas likuma 175. panta pirmās daļas 2. punkts, 176. pants.]  [10:  Maksātnespējas likuma 175. panta ceturtā daļa.] 

Līdz ar to Pārstāves lūgums uzsākt administratīvo lietu pret Administratori ir noraidāms.
Turklāt Maksātnespējas kontroles dienests administratoru uzraudzību veic patstāvīgi un neatkarīgi, izvēloties atbilstošākos uzraudzības pasākumus.[footnoteRef:11] Veicot uzraudzību, Maksātnespējas kontroles dienests reaģē uz saņemtajām ziņām, objektīvi izvērtējot visus lietas apstākļus. [11:  Detalizēts skaidrojums par Maksātnespējas kontroles dienesta rīcību, piemērojot uzraudzības instrumentus, ir sniegts Informatīvajā materiālā par maksātnespējas procesa administratora uzraudzības instrumentu piemērošanas principiem. Pieejams: https://www.mkd.gov.lv/lv/informativie-materiali#informativs-materials-par-uzraudzibas-instrumentu-piemerosanas-principiem] 

Ne Maksātnespējas likums, ne citi normatīvie akti neuzliek Maksātnespējas kontroles dienestam pienākumu veikt pārbaudi tikai pamatojoties uz saņemtu sūdzību.[footnoteRef:12] [12:  Skatīt, piemēram, Rīgas pilsētas tiesas 2026. gada 9. februāra lēmumu lietā Nr. C770982726.] 

Papildus vēršama uzmanība, ka Sūdzībā minētie Ministru kabineta 2018. gada 21. novembra ieteikumi Nr. 1 "Valsts pārvaldes vērtības un ētikas pamatprincipi", kuri nosaka uzvedības un rīcības pamatprincipus amatpersonām un pieprasa atklātību saziņā un godprātīgu, cieņpilnu attieksmi pret personām, ir attiecināmi uz visām valsts amatpersonām, tostarp īstenojot savas intereses kā privātpersonām.
[5.3] Ar Tiesas spriedumu (stājās spēkā 2025. gada 3. septembrī) Administratores prasība pret Pārstāvi par zaudējumu piedziņu apmierināta pilnībā. No Pārstāves Parādnieka labā piedzīti zaudējumi 1 239 299,92 euro. Ar Tiesas spriedumu Pārstāvei noteikts termiņš sprieduma labprātīgai izpildei desmit dienas no sprieduma spēkā stāšanās dienas.
Saskaņā ar Tiesas spriedumu Administratores prasības pamatā ir Parādnieka darījumi, ar kuru Parādniekam radīti zaudējumi laikā, kad Pārstāve pildīja Parādnieka valdes pienākumus. Proti:
1) laikā, kad Pārstāve bija Parādnieka valdes locekle, Parādnieks izsniedza aizdevumu meitas sabiedrībai Lietuvā;
2) aizdevums 1 239 99,92 euro ātri pēc tā izsniegšanas tika kapitalizēts;
3) uzreiz pēc aizdevuma kapitalizēšanas visas Parādniekam piederošās Lietuvas meitas sabiedrības kapitāldaļas ar nominālvērtību 1 242 200 euro atsavinātas par darījuma cenu 1 euro.
Tiesas spriedums par lietas būtību, kas stājies likumīgā spēkā, nosaka pušu strīdīgās attiecības ar neapšaubāmu ticamību[footnoteRef:13]. Tiesas spriedumam, kas stājies spēkā, ir likuma spēks un tas ir obligāts un pret to ir jāizturas ar tādu pašu cieņu kā pret likumu. Šāds spriedums ir izpildāms.[footnoteRef:14] [13:  Augstākās tiesas/Senāta tiesu prakses apkopojums "Tiesas sprieduma saistošais spēks (Res judicata) (Latvijas Senāta prakse un komentāri)", Rīga, 2023.]  [14:  Likuma "Par tiesu varu" 16. panta otrā un ceturtā daļa.] 

No minētā izriet Pārstāves pienākums izpildīt Tiesas spriedumu. Nav pamata uzskatīt, ka Pārstāvei būtu liegtas tiesības minētajā tiesvedībā īstenot sacīkstes principu[footnoteRef:15], aizstāvot savas intereses. [15:  Sacīkste notiek, pusēm sniedzot paskaidrojumus, iesniedzot pierādījumus, tiesai adresētus pieteikumus, piedaloties liecinieku un ekspertu nopratināšanā, citu pierādījumu pārbaudē un novērtēšanā, piedaloties tiesu debatēs un veicot citas procesuālās darbības Civilprocesa likumā noteiktajā kārtībā (Civilprocesa likuma 10. pants). Dispozivitāte un sacīkste ir vieni no civilprocesa pamatprincipiem.] 

Savukārt Maksātnespējas kontroles dienestam ir pienākums respektēt un ievērot tiesu neatkarību un tiesnešu neaizskaramību.[footnoteRef:16] Līdz ar to Maksātnespējas kontroles dienests nav tiesīgs izvērtēt Tiesas spriedumu pēc būtības vai pārvērtēt Tiesas spriedumā ietverto apstākļu un pierādījumu vērtējumu un motīvus, kā arī iejaukties tiesvedībā. Proti, Maksātnespējas kontroles dienests izturas pret Tiesas spriedumu ar tādu pašu cieņu kā pret likumu. [16:  Likuma "Par tiesu varu" 11. panta pirmā un otrā daļa.] 

[5.4] Pēc juridiskās personas maksātnespējas procesa pasludināšanas par parādnieka pārvaldes institūciju kļūst administrators. Administrators iegūst visas normatīvajos aktos, parādnieka statūtos vai līgumos paredzētās pārvaldes institūciju tiesības, pienākumus[footnoteRef:17] un atbildību.[footnoteRef:18] Administratoram ir tiesības nodot tiesai izskatīšanai jebkuru parādnieka prasījumu, bez īpaša pilnvarojuma sastādīt un parādnieka vārdā parakstīt jebkuru dokumentu, atteikties no jebkura prasījuma vai slēgt jebkuru izlīgumu parādnieka vārdā attiecībā uz parādnieka prasījumiem pret trešajām personām.[footnoteRef:19] [17:  Tostarp arī pienākumu izvērtēt un celt tiesā prasības pret juridiskās personas pārvaldes institūciju locekļiem un kapitālsabiedrības dalībniekiem (Maksātnespējas likuma 65. panta 8. punkts).]  [18:  Maksātnespējas likuma 64. panta pirmās daļas 1. punkts.]  [19:  Maksātnespējas likuma 67. panta pirmās daļas 3., 5. un 9. punkts.] 

Administrators ir parādnieka maksātnespējas procesa vadītājs un virzītājs. Administratora atbildībā ir pēc būtības izvērtēt visus maksātnespējas procesā konstatētos faktus un iegūto informāciju to kopsakarībās. Pēc attiecīgās informācijas izvērtēšanas administratoram jāpieņem pamatots lēmums par turpmāko parādnieka maksātnespējas procesa norisi un jāizvēlas tiesiskie līdzekļi, lai nodrošinātu efektīvu un likumīgu maksātnespējas procesa norisi un mērķu sasniegšanu.[footnoteRef:20] Tikai un vienīgi administratora rīcībā ir pilnīga un visaptveroša informācija, kuras izvērtēšana ir par pamatu konkrētā lēmuma pieņemšanai. [20:  Maksātnespējas likuma 26. panta otrā daļa.] 

Izvēloties konkrēto tiesisko līdzekli, administrators uzņemas risku (atbildību) segt ar to parādniekam nodarītos zaudējumus.[footnoteRef:21] [21:  Maksātnespējas likuma 29. panta pirmā daļa.] 

Savukārt Maksātnespējas kontroles dienests atbilstoši Maksātnespējas likumā noteiktajām pilnvarām, nepieņemot lēmumu pēc būtības administratora vietā, ir tiesīgs pārbaudīt, vai administrators, pieņemot konkrētu lēmumu, ir visaptveroši izvērtējis visu viņa rīcībā esošo informāciju un lietas apstākļus, un spēj to pamatot.[footnoteRef:22] [22:  Skatīt, piemēram, Rīgas pilsētas Pārdaugavas tiesas 2021. gada 31. aprīļa spriedumu lietā Nr. C68347621.] 

[5.5] Par Sūdzībā izteikto pretenziju par Administratores rīcību, Parādnieka maksātnespējas procesā nosakot parādnieka pārstāvjus, secināms turpmākais.
[5.5.1] Pārstāves ieskatā Administratore nepamatoti un pretēji likuma prasībām sākotnēji par Parādnieka pārstāvi noteica Prokūristi, kura vienlaikus ir atzīta arī par Parādnieka kreditori. Savukārt Pārstāvi, bijušo Parādnieka valdes locekli, Administratore par Parādnieka pārstāvi noteica tikai 2022. gada 30. jūnijā.
Vadot maksātnespējas procesu, administratoram ir pienākums noteikt parādnieka pārstāvi, kura piedalīšanās maksātnespējas procesā ir obligāta, ievērojot noteiktu secību.[footnoteRef:23] [23:  Maksātnespējas likuma 68. pants.] 

Lietā nav strīda, ka Administratore ar 2020. gada 7. decembra lēmumu par Parādnieka pārstāvi noteica Prokūristi, kurai saskaņā ar Komercreģistra datiem Parādnieks ir piešķīris prokūru pārstāvēt Parādnieku atsevišķi[footnoteRef:24]. Prokūra ir spēkā no 2019. gada 10. aprīļa. Savukārt Pārstāve par Parādnieka pārstāvi noteikta ar Administratores 2022. gada 30. jūnija lēmumu. Administratores lēmumā par Pārstāves noteikšanu par papildu Parādnieka pārstāvi ir norādes par Prokūristes kā Parādnieka pārstāves statusu. [24:  Saskaņā ar Maksātnespējas likuma 68. panta pirmās daļas 1. punktu administrators par parādnieka pārstāvi nosaka izpildinstitūcijas loceklis, kurš ir tiesīgs pārstāvēt parādnieku atsevišķi.] 

Ievērojot minēto, secināms, ka Pārstāvei Administratores rīcība, nosakot par Parādnieka pārstāvi Prokūristi un Pārstāves ieskatā novēloti Pārstāvi, bija zināms jau 2022. gada vasarā, tas ir, aptuveni četrus gadus pirms Sūdzības iesniegšanas Maksātnespējas kontroles dienestā.
Likumdevējs ir paredzējis noteiktu kārtību administratora rīcības un lēmumu pārsūdzēšanai un termiņu sūdzību iesniegšanai, lai tādējādi nodrošinātu tiesisko noteiktību.
Sūdzība par tiesību aizskārumu iesniedzam triju mēnešu laikā no dienas, kad konstatēta administratora rīcība, ar kuru aizskartas maksātnespējas procesā iesaistītās personas tiesības.[footnoteRef:25] [25:  Maksātnespējas likuma 176. panta otrā daļa.] 

Ievērojot minēto, secināms, ka, iesniedzot Sūdzību 2026. gada 15. jūnijā, ir nokavēts Maksātnespējas likuma 176. panta otrajā daļā noteiktais trīs mēnešu sūdzības iesniegšanas termiņš par Administratores rīcību, kas konstatēta vai bija jākonstatē jau 2022. gada vasarā. Līdz ar to Sūdzība šajā daļā ir noraidāma.
Turklāt sūdzība par administratora lēmumu par parādnieka pārstāvja noteikšanu ir iesniedzama tiesā[footnoteRef:26], nevis Maksātnespējas kontroles dienestā[footnoteRef:27]. Proti, administratora lēmuma par parādnieka pārstāvja noteikšanu atbilstību normatīvo aktu prasībām un iespējamos strīdus par tiesībām[footnoteRef:28] izvērtē tiesa. [26:  Maksātnespējas likuma 68. panta septītā daļa.]  [27:  Maksātnespējas likuma 174.1 panta 2. punkts.]  [28:  Maksātnespējas likuma 176. panta trešā daļa.] 

[5.5.2] Papildus vēršama uzmanība, ka maksātnespējas procesu reglamentējošās normas neaizliedz parādnieka pārstāvim vienlaikus būt arī parādnieka kreditoram un otrādi. Kreditoram, kurš atzīts par ieinteresēto personu attiecībā pret parādnieku[footnoteRef:29], netiek piešķirtas balsstiesības kreditoru sapulcē[footnoteRef:30], tādējādi liedzot iespēju pieņemt lēmumus par maksātnespējas procesa norisi. [29:  Maksātnespējas likuma 72. pants.]  [30:  Maksātnespējas likuma 87. panta piektā daļa.] 

Saskaņā ar Parādnieka kreditoru prasījumu reģistru Prokūristei Parādnieka maksātnespējas procesā nav piešķirtas balsstiesības.
[5.6] Par Sūdzībā izteikto pretenziju par Administratores rīcību, izolējot Pārstāvi kā Parādnieka bijušo valdi no dokumentu nodošanas un aktīvu realizācijas procesa, norādāms turpmākais.
Sūdzībā norādīts, ka Administratore, novēloti par Parādnieka pārstāvi nosakot Pārstāvi, gandrīz divus gadus liedza Pārstāvei klātbūtni Parādnieka maksātnespējas procesā un secīgi iespēju īstenot likumā paredzētās parādnieka pārstāvja tiesības. Pārstāves izolācijas laikā Administratore un Prokūriste pieņēma izšķirošus lēmumus par Parādnieka aktīviem, tos pārdodot. Proti, Sūdzībā izteiktas pretenzijas par Administratores rīcību pirms Pārstāve noteikta par Parādnieka pārstāvi.
Pārstāve par Parādnieka pārstāvi noteikta ar Administratores 2022. gada 30. jūnija lēmumu (skatīt arī šā lēmuma 5.5. punktu). Parādnieka pārstāvja piedalīšanās maksātnespējas procesā ir obligāta.[footnoteRef:31] Parādnieka pārstāvim ir tiesības pieprasīt un saņemt ziņas par parādnieka mantas pārdošanu.[footnoteRef:32] [31:  Maksātnespējas likuma 68. panta pirmā daļa.]  [32:  Maksātnespējas likuma 69. panta 2. punkts.] 

Maksātnespējas kontroles dienestā nav iesniegti pierādījumi, kas apliecinātu, ka Pārstāve būtu vērsusies pie Administratores ar lūgumu sniegt ziņas par Parādnieka mantas pārdošanu, bet Administratore atteikusies tās sniegt. Tāpat Sūdzībai nav pievienoti pierādījumi un Sūdzībā nav konkrētas norādes, kādus tieši pārkāpumus Prokūriste un Administratore Pārstāves ieskatā ir pieļāvusi, pārdodot Parādnieka mantu laikā, kamēr Pārstāve vēl nebija noteikta par Parādnieka pārstāvi.
Lai maksātnespējas procesa norise būtu efektīva un likumīga, ir nepieciešama maksātnespējas procesā iesaistīto personu savstarpēja likumiska un konstruktīva sadarbība. Tāpat sagaidāms, ka persona savas tiesības aizsargās labā ticībā un savlaicīgi, tostarp nepieciešamības gadījumā lūdzot sniegt ziņas vai sniedzot sūdzību.
Izvērtējot minēto, secināms, ka Sūdzība šajā daļā ir noraidāma.
[5.7] Par Sūdzībā izteikto pretenziju par Administratores rīcību, nevēršoties pret Parādnieka dalībniekiem par Parādnieka pārvaldību, norādāms turpmākais.
Nenoliedzami, ka Pārstāvei kā jebkurai personai un Parādnieka pārstāvei ir interese, lai Parādnieka maksātnespējas process noritētu tiesiski un likumīgi. Tomēr, vērtējot Pārstāves iespējamo likumisko tiesību aizskārumu, vēršama uzmanība arī uz turpmāko.
Pārstāve nav atzīta par kreditoru Parādnieka maksātnespējas procesā. Proti, Pārstāvei nav prasījuma tiesību pret Parādnieku, kas varētu tikt segtas Parādnieka maksātnespējas procesā[footnoteRef:33]. Tāpat Pārstāve nav Parādnieka dalībnieks, kuram varētu tikt izmaksāti naudas līdzekļi, kas paliek pāri pēc maksātnespējas procesa izmaksu segšanas un kreditoru prasījumu apmierināšanas[footnoteRef:34]. [33:  Maksātnespējas likuma 118. pants.]  [34:  Maksātnespējas likuma 118. panta desmitā daļa.] 

Tā kā Tiesas spriedums par piedziņu no Pārstāves Parādnieka labā nav saistīts ar prasību, kas celta Maksātnespējas likuma 72.1 panta kārtībā (valdes locekļu atbildība par dokumentu nenodošanu), Prasījuma tiesību apmērs nav arī tieši saistīts ar Parādnieka kreditoru prasījumu apmēru[footnoteRef:35]. [35:  Saskaņā ar Maksātnespējas likuma 72.1 panta otro daļu par parādniekam nodarīto zaudējumu apmēru tiek uzskatīti parādnieka maksātnespējas procesā atzītie kreditoru prasījumi pamatparāda apmērā, kurus nav iespējams segt parādnieka maksātnespējas procesā.] 

Tiesas spriedumā tiesa atzīst par nepamatotu Pārstāves viedoklis, ka Parādnieku līdz maksātnespējai 2020. gada nogalē un līdz nespējai norēķināties ar kreditoriem noveda, nevis Pārstāves rīcība, bet gan Parādnieka dalībnieku rīcība, vairāk kā 18 mēnešus Parādniekā neieceļot darboties spējīgu valdi. No Administratores iesniegtajiem konta pārskatiem un informācijas par tiem tiesa secināja, ka Parādniekam radās finansiālas grūtības norēķināties par savām saistībām un tam nav tieša sakara ar to, ka Parādniekam nebija iecelta valde, Parādnieka darbību vadīja Prokūriste. Tiesas ieskatā Parādnieka dalībnieku rīcībai, vairāk kā 18 mēnešus Parādniekā neieceļot darboties spējīgu valdi, nav cēloniskā sakara ar Parādniekam nodarītajiem zaudējumiem.
Maksātnespējas kontroles dienestā nav iesniegti pierādījumi, kas apliecinātu, ka Administratore nav izvērtējusi Parādnieka dalībnieku atbildību, kā arī Sūdzībā nav norādes, kādus tieši apstākļus Administratorei bija jāizvērtē, bet Administratore to nav darījusi. Maksātnespējas kontroles dienests izskata sūdzības, ievērojot to robežas.
Izvērtējot visu iepriekš minēto, tostarp Pārstāves iespējamā tiesību aizskāruma neesamību, secināms, ka Sūdzība šajā daļā ir noraidāma.
[5.8] Par Sūdzībā izteikto pretenziju par Administratores rīcību, veicot darbības, ar mērķi cedēt Prasījuma tiesības, secināms turpmāk minētais.
Maksātnespējas procesu reglamentējošās tiesību normas paredz administratora tiesības cedēt prasījuma tiesības, ja kreditori ir informēti par šādu priekšlikumu un nav izteikuši pamatotus iebildumus pret to.[footnoteRef:36] [36:  Maksātnespējas likuma 67. panta pirmās daļas 1. punkts, 81. panta pirmās daļas 8. punkta, 113. panta pirmās daļas 9. punkts un trešā daļa, 105. pants.] 

Administrators var cedēt parādnieka prasījumus pret trešajām personām, ja parāda piedziņa varētu būt apgrūtināta vai ilgstoša. Līdz ar to cedējami ir tādi parādnieka prasījumi, kurus administrators pats maksātnespējas procesa ietvaros realizētu, taču, ņemot vērā, ka piedziņa varētu būt ilgstoša vai apgrūtināta, tos efektīvāk ir pārdot.
Vienlaikus procesa ātrums nav pašmērķis, tas ir jāsamēro ar saistību izpildes principu. Administratoram ir pienākums atgūt parādnieka mantu, lai segtu kreditoru prasījumus, un nodrošināt prasījumu pārdošanas tiesiskumu un atsavināšanu par augstāko cenu.[footnoteRef:37] [37:  Maksātnespējas kontroles dienesta informatīvais materiāls efektīvai rīcībai ar parādnieka mantu. Pieejams: https://www.mkd.gov.lv/lv/informativie-materiali#informativs-materials-efektivai-ricibai-ar-paradnieka-mantu] 

[5.8.1] Saskaņā ar Tiesas spriedumu Parādnieka labā no Pārstāves nospriests piedzīt 1 239 299,92 euro, kā arī noteiktas Parādnieka tiesības saņemt likumiskos procentus no neatmaksātās zaudējuma summas.
Saskaņā ar Paskaidrojumiem, kas sakrīt ar Parādnieka maksātnespējas procesa lietā pieejamām ziņām, tostarp EMUS, Administratore veica turpmāk norādītās darbības ar mērķi cedēt Prasījuma tiesības.
Administratore 2025. gada 25. novembrī papildināja Parādnieka mantas pārdošanas plānu ar ziņām par nodomu cedēt Prasījuma tiesības, izsoles sākumcenu nosakot 100 000 euro. Administratore informēja, ka Tiesu izpildītājas lietvedībā Pārstāvei ir vēl viena augstākas kārtas prasījuma piedziņa, līdz ar to Prasījuma tiesības tiks segtas tikai pēc augstākās kārtas prasījuma segšanas[footnoteRef:38]. Turklāt Pārstāves īpašumā nav transportlīdzekļu un nekustamo īpašumu. Līdz ar to Administratores ieskatā Prasījuma tiesību piedziņa no Pārstāves būs ilgstoša un apgrūtinoša. [38:  Civilprocesa likuma 622. panta otrā daļa.] 

Papildus Administratore norādīja, ka gadījumā, ja izsole tiks atzīta par nenotikušu, Administratore ievietos sludinājumu Asociācijas tīmekļa vietnē par Prasījumu tiesību pārdošanu bez izsoles par cenu ne zemāku kā 10 000 euro.
Saistībā ar minēto nodomu Administratore saņēma /Nosaukums B/ 2025. gada 11. decembra iebildumus, kurus Administratore ņēma vērā un uzsāka papildu izpēti.
Pārstāve vērsās pie Administratores ar 2026. gada 20. janvāra vēstuli, kurā lūdza sniegt ziņas:
1) kurā informācijas avotā un kādā veidā tiks publicēts (varbūt jau publicēts) paziņojums par prasījuma tiesību pirmās izsoles izsludināšanu, kā arī paredzēto publicēšanas datumu;
2) kādā kārtībā un termiņos kreditori un parādnieks tiks informēti par izsoles rezultātiem vai par pirmās izsoles atzīšanu par nenotikušu;
3) gadījumā, ja tiks pieņemts lēmums par prasījuma tiesību pārdošanu bez izsoles, sniegt ziņas par sludinājuma publicēšanu un tā sekām.
Vienlaikus Pārstāve informēja, ka viņas rīcībā varētu būt ziņas par potenciāli ieinteresētu personu, kas būtu gatava iegādāties attiecīgās prasījuma tiesības, noslēdzot cesijas līgumu. Līdz ar to Pārstāve Administratorei lūdza savlaicīgi informēt par Prasījuma tiesību pārdošanas kārtību un termiņiem, lai, ievērojot Maksātnespējas likumā noteikto procedūru, būtu iespējams šādu interesi pienācīgi izvērtēt.
Administratore Pārstāvei sniedza atbildi 2026. gada 17. februāra vēstulē, vienlaikus paskaidrojot, ka atbildes sniegšanas brīdī tiek izvērtēti kreditoru iebildumi. 
Tajā pašā dienā (2026. gada 17. februārī) Administratore papildināja Parādnieka mantas pārdošanas plānu, informējot gan kreditorus, gan Pārstāvi par no Tiesas sprieduma izrietošām Prasījuma tiesībām, norādot, ka ar Tiesas spriedumu nospriests arī piedzīt no Pārstāves valsts labā valsts nodevu 11 882,19 euro, kas atbilstoši Civilprocesa likuma 624. pantam ir augstākas kārtas prasījums.
Administratore informēja par vēršanos pie Tiesu izpildītājas un Tiesu izpildītājas 2026. gada 5. februārī sniegto atbildi, ka, ievērojot patreizējo parāda atmaksas kārtību augstākas kārtas piedziņas izpildu lietā, parāds varētu tikt dzēsts pēc 42 mēnešiem (trīs ar pusi gadiem). Izpildu lietu reģistrā Pārstāvei ir reģistrētas trīs aktīvas izpildu lietas un trīs izpildu lietas ar statusu – apturēts.
Līdz ar to Administratore kreditoriem un Pārstāvei darīja zināmu, ka plāno pārdot Prasījuma tiesības izsolē Civilprocesa likuma un Maksātnespējas likuma noteiktajā kārtībā, izsoles sākumcenu nosakot 350 000 euro. Ja otrā izsole tiks atzīta par nenotikušu, Administratore plāno ievietot sludinājumu Asociācijas tīmekļa vietnē ar mērķi pārdot Prasījuma tiesības bez izsoles. Prasījumu tiesības plānots pārdot tam potenciālajam pircējam, kurš būs izteicis augstāko cenas piedāvājumu, paziņojot kreditoriem par nodomu veikt prasījuma tiesību cesiju Maksātnespējas likuma 81. panta noteiktajā kārtībā.
Lai gan Administratores paziņojums par plānotajām darbībām saistībā ar nodomu cedēt prasījuma tiesības bez izsoles var tikt uztverts atšķirīgi (proti, kurā brīdī kreditoriem tiks paziņots par cesiju un vai tiks paziņots par sludinājuma publikāciju), Maksātnespējas kontroles dienestam nav pamata apšaubīt, ka Administratore, saņemot piedāvājumus pirkt Prasījuma tiesības, informētu kreditorus par cesijas cenu un saskaņotu to ar kreditoriem, tādējādi izpildot Maksātnespējas likuma 81. panta prasības.
Saskaņā ar Paskaidrojumiem, kas sakrīt ar Parādnieka maksātnespējas procesa lietā pieejamām ziņām, tostarp EMUS, kreditori un Parādnieka pārstāves iebildumus pret Administratores nodomu cedēt prasījuma tiesības neizteica.
Pārstāve 2026. gada 26. marta vēstulē vērsās pie Administratores ar pieprasījumu sniegt ziņas par Administratores saziņu ar Tiesu izpildītāju.
Administratore 2026. gada 27. marta vēstulē Parādnieka pārstāves informēja par izsoli, tostarp norādot izsoles sākumcenu 350 000 euro un izsoles norisi no 2026. gada 31. marta līdz 30. aprīlim plkst.13.00.
Tajā pašā dienā (2026. gada 27. martā) Administratore Pārstāvei sniedza atbildi, norādot, ka Administratores saziņa ar Tiesu izpildītāju saistībā ar izpildu rakstu par Prasījuma tiesību piedziņu ir atspoguļota izpildu lietā esošajos dokumentos, kas ir Tiesu izpildītājas kompetencē. Līdz ar to Pārstāvei minētās ziņas ir tiesības pieprasīt tieši Tiesu izpildītājai. Vienlaikus Administratore aicināja Pārstāvi turpmāk uzdot jautājumus par maksātnespējas procesa norisi, nevis par Pārstāves subjektīvajām interesēm.
Administratore 2026. gada 28. aprīlī informēja Parādnieka pārstāves par Prasījuma tiesību pārdošanu pēc kārtas otrajā izsolē ar lejupejošu soli ar izsoles sākumcenu 350 000 euro un izsoles norisi no 2026. gada 1. maija līdz 1. jūnija plkst. 13.00.
Administratore, atbildot uz Pārstāves 2026. gada 8. jūnija lūgumu sniegt ziņas par otro izsoli un tās rezultātu, 2026. gada 8. jūnija vēstulē darīja Pārstāvei zināmu, ka arī pēc kārtas otrā izsole par Prasījuma tiesībām ir noslēgusies bez rezultāta. Atbilstoši procesuālajos dokumentos noteiktajai kārtībai sludinājums par Prasījuma tiesību pārdošanu Administratore ievietoja Asociācijas tīmekļa vietnē.
Pārstāve 2026. gada 13. jūnija vēstulē informēja Administratori un Tiesu izpildītāju, ka saistībā ar Administratores izsludināto cenu aptauju par Prasījuma tiesību atsavināšanu ar termiņu līdz 2026. gada 19. jūnijam, kā arī uzsākto izpildu lietvedību, Pārstāves ieskatā pastāv šādi juridiski šķēršļi jebkādai tālākai rīcībai:
1) 2026. gada 13. aprīlī Ģenerālprokuratūrā iesniegts iesniegums par protesta iesniegšanu Civilprocesa likuma 483. un 484. panta kārtībā par /tiesas nosaukums/ /datums/ spriedumu, kā arī 2026. gada 7. maijā reģistrēts iesniegums par Administratores rīcību un iespējamiem likuma pārkāpumiem maksātnespējas procesā (saskaņā ar Ģenerālprokuratūras 2026. gada 12. jūnija vēstuli ir oficiāli uzsākta pārbaudes lieta un šobrīd tiek veikta apstākļu izvērtēšana;
2) Maksātnespējas kontroles dienestā ir iesniegts pieteikums par administratīvās lietas ierosināšanu, lūdzot vērtēt Administratores rīcības tiesiskumu, atzīstot Dalībnieka cesionāru prasījumus un piešķirot tiem balsstiesības[footnoteRef:39]; [39:  Sūdzībā nav izteiktas pretenzijas par Administratores rīcību, piešķirot Dalībnieka cesionāram balsstiesības. Turklāt saskaņā ar Parādnieka kreditoru prasījumu reģistru Dalībnieka cesionāram nav piešķirtas balsstiesības.] 

3) Maksātnespējas kontroles dienestam lūgts izmantot Maksātnespējas likumā noteiktās uzraudzības tiesības saistībā ar izsludināto prasījuma tiesību atsavināšanu.
Ievērojot iepriekš minēto, Pārstāve Administratorei pieprasīja:
1) apturēt izsludināto prasījuma tiesību atsavināšanu (cenu aptauju);
2) dot rīkojumu Tiesu izpildītājai apturēt izpildu lietvedību līdz brīdim, kamēr Ģenerālprokuratūrā un Maksātnespējas kontroles dienestā ir pabeigta apstākļu izvērtēšana un ir pieņemti lēmumi.
Administratore 2026. gada 1. jūnija vēstulē informēja Pārstāvi, ka 2026. gada 2. jūnijā Asociācijas tīmekļa vietnē publicēts sludinājums par Prasījuma tiesību pārdošanu. Ievērojot kreditoru kopuma intereses, Prasījuma tiesību minimālā pārdošanas cena tika noteikta 25 000 euro. Tāpat Administratore informēja, ka sludinājumā noteiktajā termiņā neviens potenciālais pircējs nav pieteicies un neviens cenas piedāvājums nav saņemts. Ņemot vērā radušos apstākļus, atkārtots sludinājums šobrīd netiks publicēts.
Vienlaikus Administratore darīja zināmu, ka līdz atbildes sniegšanas dienai Administratore nav saņēmusi paziņojumu no tiesībaizsardzības iestādes, lēmumu vai citu procesuālu dokumentu, kas liegtu vai ierobežotu darbību veikšanu attiecībā uz Prasījuma tiesību realizāciju. Līdz ar to Administratorei nav pamats vērsties pie Tiesu izpildītājas ar lūgumu apturēt izpildu lietu.
[5.8.2] Izvērtējot Administratores un Pārstāves saraksti vēršama uzmanība uz turpmāko.
Maksātnespējas kontroles dienesta rīcībā nav ziņu[footnoteRef:40], kas apliecinātu, ka Ģenerālprokuratūra Augstākajai tiesai ir iesniegusi protestu[footnoteRef:41] par tiesas spriedumu, ar kuru pasludināts Parādnieka maksātnespējas process. [40:  Arī Sūdzībai nav pievienoti pierādījumi.]  [41:  Civilprocesa likuma 483., 484. pants.] 

Turklāt vēršama uzmanība, ka protests ir civilprocesa institūts, kura mērķis ir likumā noteiktajos gadījumos panākt lietas izskatīšanu no jauna. Saskaņā ar Civilprocesa likuma 203. panta piekto daļu spriedumam, kas stājies likumīgā spēkā, ir likuma spēks, tas ir obligāts un izpildāms visā valsts teritorijā, un to var atcelt tikai likumā noteiktajos gadījumos un kārtībā. Savukārt protesta iesniegšana vēl nenozīmē to, ka noprotestētais nolēmums kā prettiesisks tiks atcelts un lieta tiks nodota jaunai izskatīšanai, jo kompetence izvērtēt spēkā stājušos nolēmumus ir tieši Augstākajai tiesai.
Civilprocesuālās tiesvedības būtība izpaužas galvenokārt tādējādi, ka tiesa, ievērojot pušu sacīkstes principu, izšķir pušu savstarpējos strīdus par aizskartām tiesībām un ar likumu aizsargātām interesēm. Katrai pusei jāpierāda savu prasījumu, pretprasījumu vai iebildumu pamatotība. Ievērojot minēto, neviena tiesas procesā iesaistītā puse nevar pilnībā paļauties uz to, ka tiesas nolēmums būs tai labvēlīgs.
Līdz ar to šā lēmuma sagatavošanas brīdī tiesas spriedums par Parādnieka maksātnespējas procesa pasludināšanu ir spēkā esošs un izpildāms. Proti, Administratorei ir pienākums pildīt ar maksātnespējas procesu reglamentējošām tiesību normām uzliktos administratora pienākumus.
Papildus vēršama uzmanība, ka Pārstāves atbildība pret Parādnieku par nodarītajiem zaudējumiem ir izvērtēta Tiesas spriedumā (skatīt arī šā lēmuma 5.3. punktu).
No Administratores un Pārstāves sarakstes izriet, ka Pārstāvei jau vismaz 2026. gada 20. janvārī bija zināms par Administratores nodomu cedēt Prasījuma tiesības. Turklāt Pārstāve sava 2026. gada 20. janvāra vēstulē, uzdodot jautājumus Administratorei, norāda uz, iespējams, Pārstāvei zināmu personu, kas būtu ieinteresēta iegādāties Prasījuma tiesības. Pirmšķietami Pārstāve interesi par iespējām iegādāties Prasījuma tiesības izrādīja laikā, kad Administratore tās plānoja pārdot par zemāku cenu[footnoteRef:42], nekā Sūdzības sagatavošanas brīdī. [42:  Saskaņā ar Administratores 2025. gada 25. novembra papildinājumiem Parādnieka mantas pārdošanas plānā Prasījuma tiesības bija plānots izsolē ar sākumcenu 100 000 euro, bet par nenotikušām atzītu izsoļu gadījumā bez izsoles par summu, kas nav mazāka par 10 000 euro.] 

Ievērojot minēto, secināms, ka Pārstāves rīcība pirmšķietami ir pretrunīga. Proti, izrādot interesi par iespējām iegādāties Prasījuma tiesības, kad Prasījuma tiesību sākotnējā cena ir noteikta zemāka, bet iebilstot par Prasījumu tiesību pārāk zemo cenu un sniedzot sūdzības brīdī, kad tā tiek noteikta augstāka nekā sākotnēji.
Turklāt apstāklis, ka Pārstāvei jau vismaz 2026. gada 20. janvārī bija zināms par Administratores rīcību, plānojot cedēt Prasījuma tiesības, ir atsevišķs pamats Sūdzības šajā daļā noraidīšanai, secinot, ka ir nokavēts Sūdzības šajā daļa iesniegšanas Maksātnespējas likuma 176. panta otrajā daļā noteiktas triju mēnešu termiņš no dienas, kad konstatēta administratora rīcība, par kuru sūdzas (skatīt arī šā lēmuma 5.5.1. punktu)
[5.8.3] Sūdzībā ir norāde, ka Prasījuma tiesību atsavināšana ir pretrunā pastāvošajai tiesu praksei. Proti, Senāta Civillietu departaments 2022. gada 28. februāra spriedumā lietā Nr. C30853118 (SKC‑19/2022) ir atzinis – par cesijas priekšmetu nevar būt prasījumi, kuru saturs ar to izpildījumu kādai citai personai, nevis īstajam kreditoram, pilnīgi pārgrozītos. 
Saistībā ar minēto vēršama uzmanība, ka, izpildot minēto tiesas spriedumu, no jauna izskatot lietu Nr. C30853118, Kurzemes apgabaltiesas Civillietu tiesas kolēģijas 2022. gada 1. jūnija spriedumā (stājies spēkā 2022. gada 2. jūlijā) motīvu daļā norādīts: 
[..] Tiesas kolēģija atzīst, kas tas vien, ka cesionāra prasījuma tiesības pret cedentu veido mazāku summu nekā parāda summa neapstiprina zaudējumu nodarīšanu 6399,41 EUR apmērā. Jāņem vērā, ka atbildētāja cedēja tikai prasījuma tiesības, kuru vērtība nevar būt analoģiska parāda summai sekojošās, iespējams, ilgstošās, tiesvedības un izpildes procesa dēļ. Tiesvedības rezultātā iegūstamo reālo naudas summu ir iespējams tikai aptuveni prognozēt.
Prasītājam, kurš cēlis tiesā prasību par zaudējumu atlīdzināšanu ir jāpierāda prasības apmēru (iespēja segt kreditora prasījumu norādītajā apmērā), kas šajā gadījumā ir atkarīga no cesijas līguma tiesiskuma. Lai gan prasītājs norāda uz to, ka prasījuma tiesības pret debitoriem cedētas par nesamērīgi mazu summu, cesijas līgums kā tāds nav apstrīdēts.
Vienlaicīgi tiesas kolēģija nesaskata pamatu cesijas līgumu ex officio vērtēt kā absolūti spēkā neesošu, kas neizraisa paliekošas tiesiskas sekas. Lai gan lietā nav pierādījumu par kreditoru informēšanas pienākuma izpildi attiecībā uz cesiju (konkrētiem tās noteikumiem), ar kuru pamatota prasības tiesība, tiesas rīcībā nav iesniegti pierādījumu, ka 51510,82 EUR (par ko cedētas prasījuma tiesības) ir reāli atgūstams parāds, kā to apgalvo prasītājs [..].
Cedējot maksātnespējīga uzņēmuma prasījuma tiesības, nav izšķirošas nozīmes vai prasījuma tiesības radušās, administratoram apstrīdot kādu darījumu, piedzenot parādu vai vēršoties ar prasību par zaudējumu piedziņu pret valdes locekļiem. No juridiskā viedokļa, pēc sprieduma spēkā stāšanās, vairs nav izšķirošs sākotnējais prasības pamatojums, jo tiesa ir lēmusi, nevis par kāda personīga prasījuma izpildi, bet gan par naudas piedziņu no parādnieka (atbildētāja).
Saskaņā ar tiesu praksi atbilstoši Civillikuma 1799. pantam[footnoteRef:43] prasījuma par zaudējumu piedziņu cesija nav pieļaujama tiesvedības gaitā, jo prasība par zaudējumu piedziņu ir personīga un nevar pāriet citai personai. Tomēr situācija mainās ar tiesas sprieduma spēkā stāšanās brīdi, jo tad ir izpildāms spriedums par naudas summas piedziņu. Sprieduma izpildes stadijā piedzinējs var izlemt kā rīkoties ar šīm tiesībām, proti, pašam turpināt piedziņas procesu pret parādnieku, vai, izvērtējot reālās sprieduma izpildes iespējas, nodot šīs tiesības citai personai, saņemot zināmu atlīdzību par prasījuma nodošanu.[footnoteRef:44] [43:  Minētais pants paredz izņēmumus no Civillikuma 1798. panta noteikumiem, kuros noteikts, ka par cesijas priekšmetu var būt visādi prasījumi, vienalga, vai tie izriet no līguma, vai no neatļautas darbības, starp tiem arī tādi, kuriem vēl nav iestājies termiņš, kā arī nosacīti un pat nākami un nedroši.]  [44:  Skatīt, piemēram, Rīgas apgabaltiesas 2022. gada 12. oktobra spriedums lietā Nr. C30645321, CA-1811-22.] 

[5.8.4] Parādnieka stāvoklis ar cesiju nedrīkst pasliktināties.[footnoteRef:45] Apstāklis, ka Parādnieka maksātnespējas procesā plānots cedēt Prasījuma tiesības, vēl pats par sevi neapliecina, ka Pārstāves stāvoklis līdz ar cesiju pasliktināsies, ja pieņem, ka Pārstāve ir gatava atbildēt pilnā apmērā par saistībām, kas izriet no Tiesas sprieduma. [45:  Civillikuma 1807. pants.] 

Savukārt Parādnieka kreditoru iespējamais tiesību aizskārums neietekmē Pārstāves, kurai Parādnieka maksātnespējas procesā nav kreditora statusa, likumiskās intereses.
Maksātnespējas kontroles dienestā nav iesniegti pierādījumi, kas liecinātu, ka Pārstāve pēc Tiesas sprieduma būtu veikusi darbības, kas objektīvi apliecinātu vēlmi labprātīgi izpildīt tai noteikto pienākumu, tostarp piedāvājusi Administratorei noslēgt izlīgumu. Gluži pretēji, Pārstāve Administratori informēja, ka viņas rīcībā varētu būt ziņas par potenciālu ieinteresētu personu, kas būtu gatava iegādāties attiecīgās prasījuma tiesības, noslēdzot cesijas līgumu.
Vēršama uzmanība, ka izlīgums ir līgums, ar kuru tā dalībnieki kādu apstrīdamu vai kā citādi apšaubāmu savstarpēju tiesisku attiecību, savstarpēji piekāpdamies, pārvērš par neapstrīdamu un neapšaubāmu.[footnoteRef:46] Minētā definīcija atklāj, ka izlīgums ir iespējams tad, kad strīdu vai šaubu novēršanai puses ir gatavas savstarpēji piekāpties. Izlīguma noslēgšana ir atkarīga vienīgi no līdzēju brīvas gribas kopīgi meklēt strīda risinājumu.[footnoteRef:47] [46:  Civillikuma 1881. pants.]  [47:  Augstākās tiesas Senāta Civillietu departamenta 2013. gada 14. maija spriedums lietā Nr. SKC-173/2013.] 

[5.8.5] Nenoliedzami administratoram ir pienākums informēt kreditorus par nodomu veikt parādnieka prasījuma tiesību cesiju līdz ar attiecīgā nodoma rašanos, proti, pirms darbību veikšanas saistībā ar potenciālā pircēja atrašanu. Tāpat, saņemot konkrētus potenciālo pircēju piedāvājumus, jānodrošina kreditoriem iespēja izteikt iebildumus gan par pašu nodomu veikt prasījuma tiesību cesiju un administratora pamatojumu tam, gan par būtiskiem cesijas noteikumiem, piemēram, piedāvāto pirkuma maksu.[footnoteRef:48] [48:  Augstākā tiesas 2018. gada 2. februāra lēmums lietā Nr. C31234016.] 

Minētā pienākuma mērķis ir dot administratoram iespēju izvērtēt kreditoru iebildumus pirms lēmuma pieņemšanas, tādējādi nodrošinot, ka, pieņemot lēmumu, ir izvērtēti visi lēmuma pareizību ietekmējošie apstākļi. Administrators, saņemot iebildumus, tos izvērtē un atbilstoši precizē plānu vai, ja iebildumus atzīst par nepamatotiem, sniedz motivētu atbildi iesniedzējam[footnoteRef:49]. [49:  Maksātnespējas likuma 81., 82. pants, 113. panta ceturtā daļa.] 

Lai gan Sūdzībā ir norādes, ka Pārstāves ieskatā būtu sasaucama kreditoru sapulce, kas lemtu par cesijas pieļaujamību, vēršama uzmanība, ka kreditoru sapulces kompetencē[footnoteRef:50] neietilpst lemt par cesijas pieļaujamību. [50:  Maksātnespējas likuma 89. pants.] 

Kā jau minēts iepriekš (skatīt arī šā lēmuma 5.2. punktu) viens no sūdzības par administratora rīcību izskatīšanas priekšnoteikumiem ir sūdzības iesniedzēja iespējamais likumisko interešu aizskārums un sūdzības iesniegšanas savlaicīgums[footnoteRef:51]. Prasījuma tiesību cedēšana (skatīt arī šā lēmuma 5.8.4. punktu) un kreditoru informēšanas pienākuma izpilde nepasliktina Pārstāves kā atbildētājas stāvokli. No Parādnieka maksātnespējas procesa lietas (skatīt arī šā lēmuma 5.8.1. un 5.8.2. punktu) izriet, ka Administratore sniedza Pārstāvei ziņas par plānotajām un veiktām darbībām saistībā ar Prasījuma tiesību cedēšanu, kā arī informēja kreditorus par plānotajām darbībām. [51:  Maksātnespējas likuma 176. panta otrā daļa.] 

Turklāt saskaņā ar Paskaidrojumiem Administratore nav saņēmusi nevienu piedāvājumu iegādāties Prasījuma tiesības. Administratore Paskaidrojumu sniegšanas brīdī neplāno publicēt jaunu sludinājumu par Prasījuma tiesību pārdošanu.
[5.8.6] Izvērtējot visu iepriekš minēto kopsakarībā, secināms, ka Sūdzība daļā par Administratores rīcību, veicot darbības, ar mērķi cedēt Prasījuma tiesības, ir noraidāma.
[5.9] Par Sūdzībā izteikto pretenziju par Administratores rīcību, ignorējot Ģenerālprokuratūras uzsākto pārbaudi, norādāms turpmākais.
Maksātnespējas kontroles dienestā nav iesniegti pierādījumi, kas apliecinātu, ka Ģenerālprokuratūra būtu Administratorei devusi norādes, ka Administratorei ir jāatturas no darbību veikšanas Parādnieka maksātnespējas procesā.
Turklāt saskaņā ar Prokuratūras likuma 18. pantu, ja personas rīcībā ir konstatētas likuma pārkāpuma pazīmes vai pazīmes, kas liecina par prettiesiskas darbības iespējamību, prokurors šai personai rakstveidā izsaka brīdinājumu par likuma pārkāpuma nepieļaujamību. Savukārt Maksātnespējas kontroles dienesta rīcībā nav ziņu par šāda brīdinājuma izteikumu Administratorei.
Izvērtējot minēto, nav pamata secinājumam, ka Administratore ignorē Ģenerālprokuratūras norādes. Līdz ar to secināms, ka Sūdzība šajā daļā ir noraidāma.
[5.10] Par Sūdzībā izteikto pretenziju par Administratores rīcību, slēpjot informāciju par Parādnieka maksātnespējas procesa norisi, tostarp ierakstiem EMUS, norādāms turpmākais.
Administratora pienākums informēt maksātnespējas procesā iesaistītās personas par maksātnespējas procesa norisi caurvijas visam Maksātnespējas likumā ietvertajam regulējumam.[footnoteRef:52]  [52:  Maksātnespējas kontroles dienesta informatīvais materiāls par atklātības principa nodrošināšanu maksātnespējas procesā. Pieejams: https://www.mkd.gov.lv/lv/informativie-materiali#informativs-materials-par-atklatibas-principa-nodrosinasanu-maksatnespejas-procesa.] 

Tomēr informācijas atklātības princips nav absolūts. Līdz ar to Administratorei ir tiesības, izvērtējot informācijas izsniegšanas pieļaujamību, tostarp tās izpaušanas ietekmi uz maksātnespējas procesa norisi un maksātnespējas procesā iesaistīto personu iespējamo interešu aizskārumu, atteikties izsniegt vai uzrādīt noteiktus dokumentus.
Turklāt persona savas tiesības uz informāciju drīkst izmantot atbilstoši to būtībai, kas nozīmē arī godprātīgu to izmantošanu[footnoteRef:53], lieki nekavējot maksātnespējas procesa norisi. [53:  Skatīt, piemēram, Civillikuma 1. pantu un  Senāta 2013. gada 20. novembra rīcības sēdes lēmumu lietā Nr. SKA-933/2013.] 

Maksātnespējas procesā iesaistītās personas, tostarp parādnieka pārstāvis, aizsargājot savas intereses, ir tiesīgs pārliecināties par administratora rīcības likumību un efektivitāti, saņemot ziņas par maksātnespējas procesa norisi, pieprasot informāciju un sniedzot iebildumus.
Maksātnespējas kontroles dienestā nav iesniegti pierādījumi, kas apliecinātu, ka Pārstāve būtu lūgusi, bet Administratore būtu atteikusies sniegt Pārstāvei ziņas par Parādnieka maksātnespējas procesa norisi. Turklāt saskaņā ar Paskaidrojumiem Administratore nenoliedz Pārstāves tiesības iepazīties ar maksātnespējas procesa dokumentiem normatīvajos aktos noteiktajā kārtībā, tostarp klātienē.[footnoteRef:54] [54:  Maksātnespējas kontroles dienesta informatīvais materiāls par atklātības principa nodrošināšanu maksātnespējas procesā. Pieejams: https://www.mkd.gov.lv/lv/informativie-materiali#informativs-materials-par-atklatibas-principa-nodrosinasanu-maksatnespejas-procesa.] 

Parādnieka pārstāvim EMUS nodrošināta piekļuve kreditoru prasījumu reģistra, kreditoru prasījumu reģistra precizējumiem un parādnieka mantas pārdošanas plānam un tā precizējumiem.
Saskaņā ar Sūdzībā ietverto attēlu (skatīt arī šā lēmuma 2.4. punktu) Pārstāvei ir redzams kreditoru prasījumu reģistrs un tā aktuālās redakcijas, kā arī Parādnieka mantas pārdošanas plāns.
Vēršama uzmanība, ka Maksātnespējas likuma 85. panta pirmā daļa[footnoteRef:55] neparedz administratoram imperatīvu pienākumu savas darbības pārskatu nosūtīt arī parādnieka pārstāvim, lai gan, ievērojot atklātības principu, šāda rīcība būtu atbalstāma. Līdz ar to Maksātnespējas kontroles dienests aicina Administratori turpmāk savas darbības pārskatus nosūtīt arī parādnieka pārstāvjiem. [55:  Administratoram ir pienākums pēc juridiskās personas maksātnespējas procesa pasludināšanas katru mēnesi sagatavot un elektroniski nosūtīt kreditoriem un Maksātnespējas kontroles dienestam savas darbības pārskatu.] 

Izvērtējot minēto, secināms, ka Maksātnespējas kontroles dienestam nav pamata atzīt, ka Administratore būtu atteikusies Pārstāvei sniegt ziņas par Parādnieka maksātnespējas procesa norisi vai tās apzināti slēpusi. Līdz ar to secināms, ka Sūdzība šajā daļā ir noraidāma.
[5.11] Par Sūdzībā izteikto pretenziju par Administratores rīcību, padziļināti neizpētot kreditoru prasījumu pamatotību, atzīstot Dalībnieka kreditoru prasījumu un pieļaujot tā cedēšanu, norādāms turpmākais.
Lai nodrošinātu likumīgu un efektīvu maksātnespējas procesa norisi[footnoteRef:56], administratoram ir pienākums izvērtēt, vai parādnieka pārvaldes institūciju locekļi nav nodarījuši zaudējumus parādniekam, un attiecīgi rīkoties[footnoteRef:57], lai iegūtu naudas līdzekļus kreditoru prasījumu segšanai.[footnoteRef:58] [56:  Maksātnespējas likuma 26. panta otrā daļa.]  [57:  Maksātnespējas likuma 65. panta 8. punkts.]  [58:  Skatīt arī Maksātnespējas kontroles dienesta informatīvo materiālu "Parādnieka darījumu izvērtēšanu maksātnespējas procesā". Pieejams: https://www.mkd.gov.lv/lv/informativie-materiali#paradnieka-darijumu-izvertesana-maksatnespejas-procesa.] 

Administratoram, lai spētu izpildīt tam ar likumu noteiktos pienākumus, kas visi vērsti uz pieteikto kreditoru prasījumu segšanu pēc iespējas lielākā apmērā, pēc maksātnespējas procesa pasludināšanas nekavējoties ir jāuzsāk parādnieka dokumentu un mantas pilna inventarizācija.[footnoteRef:59] Minētais pienākums sevī ietver gan parādnieka veikto darījumu, gan secīgi parādnieka pārvaldes institūciju atbildības izvērtēšanu. Konstatējot zaudējumu parādniekam nodarīšanu, administrators ceļ tiesā prasību par zaudējumu piedziņu.[footnoteRef:60] [59:  Maksātnespējas likuma 65. panta 2. punkts.]  [60:  Maksātnespējas likuma 65. panta 8. punkts.] 

Sūdzībā ir vispārīgas norādes par Dalībnieka atbildību par Parādniekam nodarītajiem zaudējumiem, bet nav tiešas norādes, kas tieši to apliecina. Turklāt arī Tiesas spriedumā ir vērtēta Parādnieka maksātnespējas iemeslu cēloņsakarības (skatīt arī šā lēmuma 5.7. punktu).
Izvērtējot kreditoru prasījumus, administratoram ir pienākums pieņemt pamatotu lēmumu par kreditora prasījumu, to atzīstot, atzīstot daļēji vai neatzīstot.[footnoteRef:61] [61:  Maksātnespējas likuma 75. panta pirmā daļa.] 

Likumdevēja mērķis, paredzot administratora pienākumu pēc kreditora prasījuma pārbaudes pieņemt pamatotu lēmumu par kreditora prasījumu, ir nodrošināt savlaicīgu tiesisko noteiktību kreditoru sastāvā, kā arī dot kreditoriem un parādnieka pārstāvjiem iespēju likumā noteiktajā kārtībā pārsūdzēt administratora lēmumu un strīdu izšķirt tiesā[footnoteRef:62]. [62:  Maksātnespējas likuma 80. pants un Civilprocesa likuma 363.17 pants.] 

Proti, administratora lēmums[footnoteRef:63] par kreditora prasījumu ir procesuāls dokuments, kuru var pārsūdzēt tiesā un saņemt tiesas vērtējumu, vai administratora viedoklis (lēmums) atbilst normatīvo aktu prasībām. Administratora lēmuma par kreditora prasījumu atbilstību normatīvo aktu prasībām izvērtē tiesa.[footnoteRef:64] Izskatot sūdzību par administratora lēmumu, konstatējot strīdu par tiesībām, tiesa nosaka termiņu, kādā sūdzības iesniedzējs var celt prasību tiesā vispārējā kārtībā.[footnoteRef:65] [63:  Maksātnespējas likuma 75. panta pirmā daļa.]  [64:  Maksātnespējas likuma 80. pants, Civilprocesa likuma 363.17 pants.]  [65:  Civilprocesa likuma 363.17 panta ceturtā daļa.] 

Papildus vēršama uzmanība, ka likumdevējs ir paredzējis kreditoram vai parādnieka pārstāvim iespēju lūgt tiesu atjaunot sūdzības iesniegšanas procesuālo termiņu, ja administratora vainas dēļ nav bijis iespējams iesniegt sūdzību Maksātnespējas likumā noteiktajā termiņā.[footnoteRef:66] Līdz ar to pirmšķietami nav nozīmes apstāklim, ka Pārstāve par Parādnieka pārstāvi ir noteikta 2022. gada 30. jūnijā, tas ir, pēc Maksātnespējas likuma 80. panta trešajā daļā noteiktā pārsūdzības termiņa. [66:  Maksātnespējas likuma 80. panta piektā daļa.] 

Ievērojot minēto, Pārstāve, uzskatot ka Administratore ir nepamatoti atzinusi Dalībnieka kreditora prasījumu, varēja izmantot Maksātnespējas likumā paredzētās tiesības pārsūdzēt šo lēmumu tiesā. Vienlaikus prasījuma tiesību nodošana citai personai ir Dalībnieka lēmums, ko Administratore nevar ietekmēt.
Papildus vēršama uzmanība, ka saskaņā ar Parādnieka kreditoru prasījumu reģistru Kreditoram nav piešķirtas balsstiesības. Tādējādi Kreditoram kā Dalībnieka prasījuma pārņēmējam ir liegtas tiesības lemt par Parādnieka maksātnespējas procesa norisi.
Izvērtējot visu iepriekš minēto kopsakarībā, tostarp Maksātnespējas likumā noteikto sūdzības iesniegšanas termiņu, secināms, ka Sūdzība šajā daļā par Administratores rīcību, atzīstot Dalībnieka kreditora prasījumu, ir noraidāma.
[5.12] Par Sūdzībā izteikto pretenziju par Administratores rīcību, neievērojot ētikas normas, norādāms turpmākais.
Saistībā ar norādēm Sūdzībā par Administratores augstprātīgu un cinisku attieksmi vēršama uzmanība, ka emocionāls diskomforts ir subjektīva sajūta, kas katram var izpausties atšķirīgi. Savstarpēji cieņpilna attieksme veicina likumisku un konstruktīvu sadarbību. Šāda attieksme ir sagaidāma gan no Administratores, gan Pārstāves puses.
Proti, tikai tāpēc, ka administrators pilda maksātnespējas procesa administratora pienākumus, nav pamata administratoru nostādīt nelabvēlīgākā stāvoklī nekā citas personas salīdzinošos apstākļos.
Vēršama uzmanība, ka Maksātnespējas likumā ir noteikta atšķirīga kārtība, kādā tiek vērtēta administratora rīcības maksātnespējas procesā atbilstība normatīvo aktu prasībām[footnoteRef:67] un kādā tiek vērtēti administratora, iespējams, pieļautie profesionālās ētikas normu būtiski pārkāpumi[footnoteRef:68]. [67:  Maksātnespējas likuma 175. panta pirmās daļas 2. punkts.]  [68:  Maksātnespējas likuma 31.1 pants.] 

Disciplinārlietu pret administratoru var ierosināt Maksātnespējas kontroles dienesta direktors pēc tiesneša vai prokurora, vai biedrības "Latvijas Maksātnespējas procesa administratoru asociācija" priekšlikuma vai pēc savas iniciatīvas.[footnoteRef:69] Līdz ar to Maksātnespējas kontroles dienests, ņemot vērā tā rīcībā esošo informāciju, patstāvīgi izvērtē vai ir pamats ierosināt disciplinārlietu pret administratoru. [69:  Maksātnespējas likuma 31.1 panta pirmā daļa.] 

No tiesiskā regulējuma neizriet pamats personai lūgt vai iniciēt Maksātnespējas kontroles dienestam ierosināt disciplinārlietu pret administratoru.
Administratīvo tiesu praksē[footnoteRef:70] atzīts, ka personai nav subjektīvo tiesību prasīt kādas konkrētas amatpersonas sodīšanu, un lēmums disciplinārlietā līdz ar to nevar aizskart šādas personas tiesības un tiesiskās intereses (piemēram, SKA-0161-06).  [70:  Skatīt Augstākās tiesas Senāta Administratīvo lietu departaments un Judikatūras nodaļa. Tiesu prakses vispārinājums. Pieteikuma nepieņemšana vai tiesvedības izbeigšana lietā sakarā ar to, ka pieteikumu iesniegusi persona, kurai nav šādu tiesību. 2006.] 

Minētais attiecināms arī uz maksātnespējas procesa administratora disciplārsodīšanu. 
Ievērojot minēto, Maksātnespējas kontroles dienestam nav pamata, izskatot Sūdzību, pamatojoties uz Maksātnespējas likuma 175. panta pirmās daļas 2. punktu un 176. pantu, vērtēt Administratores iespējamos ētikas normu pārkāpumus.
Līdz ar to Sūdzība daļā par Administratores iespējamiem ētikas normas pārkāpumiem ir noraidāma.
[5.13] Saistībā ar Sūdzībā izteiktajiem lūgumiem, norādāms turpmākais.
Kā jau minēts (skatīt šā lēmuma 5.2. punktu), izskatot sūdzību par administratora rīcību konkrētā maksātnespējas procesā, Maksātnespējas kontroles dienests neuzsāk administratīvo lietu pret administratoru. Līdz ar to lūgums uzsākt administratīvo lietu pret Administratori ir noraidāms.
Tiesības uzlikt administratoram tiesisku pienākumu Maksātnespējas kontroles dienestam rodas gadījumā, ja administratora rīcībā tiek atzīts pārkāpums.[footnoteRef:71] [71:  Maksātnespējas likuma 174.2 panta pirmās daļas 7. punkts, 175. panta pirmās daļas 2. punkts.] 

Līdz ar to Sūdzības izskatīšanas gaitā, proti, brīdī, kad Administratores rīcības atbilstība normatīvo aktu prasībām par Sūdzībā minētajiem apstākļiem vēl nebija izvērtēta un Sūdzība pēc būtības nebija izskatīta, Maksātnespējas kontroles dienestam nebija tiesiska pamata Administratorei uzlikt tiesisku pienākumu veikt vai neveikt noteiktas darbības. Proti, šādas tiesības rodas līdz ar lēmuma pieņemšanu. 
Konkrētajā gadījumā, izskatot Sūdzību un pieņemot šo lēmumu, Maksātnespējas kontroles dienests neatzīst Administratores rīcībā normatīvo aktu pārkāpumus, līdz ar to nav arī pamata uzlikt Administratorei tiesisko pienākumu novērst atzīto pārkāpumu.
Turklāt vēršama uzmanība, ka Pārstāves izteiktais lūgums uzlikt Administratorei tiesisku pienākumu apturēt prasījumu tiesību atsavināšanu (cenu aptauju) pēc būtības ir vērtējams kā lūgums noteikt pagaidu aizsardzības līdzekli. Savukārt Maksātnespējas kontroles dienesta pilnvarās neietilpst šādu pagaidu aizsardzības līdzekļu piemērošana.
Maksātnespējas kontroles dienests administratoru uzraudzību (skatīt arī šā lēmuma 5.2. punktu) veic patstāvīgi un neatkarīgi, izvēloties atbilstošākos uzraudzības pasākumus.[footnoteRef:72] Veicot uzraudzību, Maksātnespējas kontroles dienests reaģē uz saņemtajām ziņām, objektīvi izvērtējot visus lietas apstākļus. [72:  Detalizēts skaidrojums par Maksātnespējas kontroles dienesta rīcību, piemērojot uzraudzības instrumentus, ir sniegts Informatīvajā materiālā par maksātnespējas procesa administratora uzraudzības instrumentu piemērošanas principiem. Pieejams: https://www.mkd.gov.lv/lv/informativie-materiali#informativs-materials-par-uzraudzibas-instrumentu-piemerosanas-principiem] 

Ne Maksātnespējas likums, ne citi normatīvie akti neuzliek Maksātnespējas kontroles dienestam pienākumu veikt pārbaudi tikai pamatojoties uz saņemtu sūdzību.[footnoteRef:73] [73:  Skatīt, piemēram, Rīgas pilsētas tiesas 2026. gada 9. februāra lēmumu lietā Nr. C770982726.] 

Savukārt informāciju par veiktās pārbaudes izvērtējumu var uzzināt tikai tieši iesaistītās puses vai pilnvarotas amatpersonas. Ziņas par veiktās pārbaudes izvērtējumu satur personas datus, kas ir aizsargājami saskaņā ar Datu regulu[footnoteRef:74]. Lai būtu pamats vērtēt, vai šādas ziņas ir izsniedzamas, personai jāpamato savu pieprasījumu un jānorāda mērķi, kādam tās tiks izmantotas. [74:  Eiropas Parlamenta un Padomes (ES) 2016. gada 27. aprīļa regulai Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK.] 

Maksātnespējas kontroles dienests dara zināmu, ka Parādnieka maksātnespējas procesā ir veicis pārbaudes 2022. gadā un 2025. gadā. Maksātnespējas kontroles dienests pārbaudēs nekonstatēja Administratores rīcībā būtiskus normatīvo aktu pārkāpumus, kas ietekmētu maksātnespējas procesa likumīgu un efektīvu norisi.
Ievērojot minēto, Maksātnespējas kontroles dienests noraida Sūdzībā izteikto lūgumu sniegt detalizētas ziņas par Maksātnespējas kontroles dienesta veikto pārbaužu Parādnieka maksātnespējas procesā rezultātiem.
Par Sūdzībā izteikto lūgumu izsniegt Parādnieka maksātnespējas procesa lietas dokumentu kopijas norādams turpmākais (skatīt arī šā lēmuma 5.10. punktu).
Parādnieka pārstāvim ir tiesības iepazīties ar Parādnieka maksātnespējas procesa lietu.[footnoteRef:75]  [75:  Maksātnespējas likuma 69. pants.] 

Likumdevējs ir paredzējis noteiktu kārtību, kas maksātnespējas procesā iesaistītajām personām ļauj īstenot tām likumā noteiktās tiesības. Maksātnespējas procesā iesaistītā persona var vērsties pie maksātnespējas procesa administratora ar lūgumu sniegt ziņas un izsniegt dokumentus, kas nepieciešami to tiesisko interešu aizsardzībai.[footnoteRef:76] [76:  Maksātnespējas likuma 26. panta trešās daļas 2. punkts.] 

Vienlaikus vēršama uzmanība, ka Maksātnespējas likumā nostiprinātais atklātības princips[footnoteRef:77] nav absolūts. Atklātības princips nenosaka obligātu pienākumu administratoram maksātnespējas procesā padarīt ikvienam pieejamu jebkura veida informāciju. Administratoram jāizvērtē, vai pieprasītās informācijas uzrādīšana un izsniegšana varētu kaitēt parādnieka, kreditoru vai trešo personu likumīgajām interesēm. [77:  Maksātnespējas likuma 6. panta 7. punkts.] 

Ievērojot minēto, nav pamata vērsties Maksātnespējas kontroles dienestā, lai iegūtu maksātnespējas procesa lietas materiālus, kuru iegūšanai ir paredzēta cita kārtība. Līdz ar to lūgums izsniegt Parādnieka maksātnespējas procesa lietas kopijas ir noraidāms.
[5.14] Vienlaikus Maksātnespējas kontroles dienests dara zināmu, ka Sūdzībā sniegtā informācija tiek ņemta vērā un tā nepieciešamības gadījumā tiks izmantota, veicot Administratores uzraudzību.
Tāpat Maksātnespējas kontroles dienests vērš uzmanību, ka lēmuma pieņemšana, izskatot sūdzību, neierobežo Maksātnespējas kontroles dienestu veikt uzraudzību un izdarīt citus secinājumus, noskaidrojot papildu informāciju.
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2.punktu, 175. panta pirmās daļas 2. punktu, 176. panta pirmo, otro un trešo daļu,
nolēmu:

/Pers. A/ 2026. gada 13. jūnija sūdzību par maksātnespējas procesa administratores /Administrators/, /amata apliecības numurs/, rīcību /SIA "Nosaukums A"/, /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

